title: 2004/722/KE: Id-Deċiżjoni tal-Parlament Ewropew tal-21 ta' April 2004 li tagħlaq il-kontijiet tas-sitt, tas-seba' u tat-tmien Fond Ewropew għall-Iżvilupp għas-sena finanzjarja 2002

text:
               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/16

         ID-DEĊIŻJONI TAL-PARLAMENT EWROPEW
   tal-21 ta' April 2004
   li tagħlaq il-kontijiet tas-sitt, tas-seba' u tat-tmien Fond Ewropew għall-Iżvilupp għas-sena finanzjarja 2002
   (2004/722/KE)

    ---documentbreak---

               21.4.2004

               MT

               Il-Ġurnal Uffiċjali ta’ l-Unjoni Ewropea

               L 330/16

         IR-RIŻOLUZZJONI
   tal-Parlament Ewropew li takkumpanja id-Deċiżjoni ta' kwittanza lill-Kummissjoni fir-rigward ta' l-implimentazzjoni tal-baġit tas-sitt, tas-seba' u tat-tmien Fond Ewropew għall-Iżvilupp għas-sena finanzjarja 2002


title: Deċiżjoni tal-Bureau tal-Parlament Ewropew tal- 15 ta’ Settembru 2014 li temenda l-Miżuri ta’ Implimentazzjoni tal-Istatut tal-Membri tal-Parlament Ewropew

text:
               30.9.2014

               MT

               Il-Ġurnal Uffiċjali tal-Unjoni Ewropea

               C 340/3

         DEĊIŻJONI TAL-BUREAU TAL-PARLAMENT EWROPEW
   tal-15 ta’ Settembru 2014
   li temenda l-Miżuri ta’ Implimentazzjoni tal-Istatut tal-Membri tal-Parlament Ewropew
   2014/C 340/04
   IL-BUREAU TAL-PARLAMENT EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 223(2) tiegħu,
   Wara li kkunsidra l-Istatut għall-Membri tal-Parlament Ewropew (1) (minn hawn ‘il quddiem “l-Istatut”),
   Wara li kkunsidra l-Artikoli 10 u 25 tar-Regoli ta’ Proċedura tal-Parlament Ewropew,
   Billi:

               (1)

               Xi Membri tal-Parlament Ewropew għadhom qed jitħallsu s-salarju, l-allowance ta’ tranżizzjoni u l-pensjoni f’konformità mas-sistemi nazzjonali rispettivi tagħhom, peress li eżerċitaw l-għażla prevista fl-Artikolu 25 tal-Istatut fl-2009. Deċiżjoni ta’ dan it-tip tkun “aħħarija u irrevokabbli” skont l-Artikolu 26(2) tal-Istatut u huma effettivi “għall-perjodu sħiħ li fih ikunu Membri tal-Parlament Ewropew” skont l-Artikolu 25(1) tal-Istatut.

               (2)

               Skont l-Artikolu 81(4) tal-Miżuri ta’ Implimentazzjoni tal-Istatut tal-Membri tal-Parlament Ewropew (2) (“il-Miżuri ta’ Implimentazzjoni”), dawn il-Membri jibqgħu intitolati għal rimborż tal-ispejjeż mediċi mill-Parlament sakemm ikunu qed jirċievu pensjoni nazzjonali u ma jibbenefikawx minn kopertura primarja kontra r-riskju ta’ mard.

               (3)

               Intwera li l-applikazzjoni tal-Artikolu 81(4) tal-Miżuri ta’ Implimentazzjoni mhix biżżejjed biex tkopri ċ-ċirkostanzi kollha li fihom Membru għandu jkun intitolat jitlob rimborż tal-ispejjeż mediċi mill-Parlament.

               (4)

               Meta, tul il-mandat ta’ Membru, dan ikun bata minn mard serju rikonoxxut li jwaqqfu milli jispiċċa dak il-mandat, il-Parlament għandu, sakemm jiġu sodisfatti l-kundizzjonijiet xierqa, jiżgura li l-kura kontinwa meħtieġa tkun tista’ titkompla sakemm tkun meħtieġa medikament.

               (5)

               B’mod partikolari, ir-rimborż tal-ispejjeż mediċi għandu jkun limitat għall-każijiet fejn il-mard serju jkun ikkawżat minn avveniment li seħħ waqt il-mandat u li waqqaf lill-Membru milli jeżerċita l-aħħar parti tal-mandat, dik il-marda kienet rikonoxxuta bħala marda serja mill-Parlament waqt il-mandat u l-kura tal-marda bdiet waqt il-mandat tal-Membru.

               (6)

               Barra minn hekk, meta l-ispejjeż mediċi jkunu parzjalment koperti fil-livell nazzjonali, ir-responsabilità tal-Parlament għall-ispejjeż ta’ dan it-tip għandha tkun biss komplementari,

         ADOTTA DIN ID-DEĊIŻJONI:
   Artikolu 1
   Fl-Artikolu 81 tal-Miżuri ta’ Implimentazzjoni, għandu jiżdied il-paragrafu li ġej:

      “5.   L-ex Membri li qed jirċievu pensjoni nazzjonali, skont l-Artikolu 25 jew l-Artikolu 29 tal-Istatut, u li qed ibatu minn mard serju rikonoxxut, għandhom ikunu intitolati għar-rimborż tal-ispejjeż mediċi tagħhom relatati mat-tkomplija ta’ kura li tkun qed tingħata, f’konformità mal-kundizzjonijiet stabbiliti f’dawn il-miżuri ta’ implimentazzjoni, sakemm:

                  (a)

                  il-mard serju kien ikkawżat minn avveniment li seħħ waqt il-mandat u waqqaf lill-Membru milli jeżerċita l-aħħar parti ta’ dan il-mandat;

                  (b)

                  il-mard kien rikonoxxut bħala mard serju mill-Parlament waqt il-mandat tal-Membru; kif ukoll,

                  (c)

                  il-kura tal-mard inbdiet waqt il-mandat tal-Membru.

            Jekk l-ex Membru jibbenefika minn kopertura primarja, dan id-dritt għandu japplika fuq bażi komplementari, i.e. għal dawk l-ispejjeż li ma jkunu koperti mill-kopertura primarja biss.”.

   Artikolu 2
   1.   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   2.   Din id-Deċiżjoni għandha tapplika mill-1 ta’ Lulju 2014.

      (1)  Deċiżjoni 2005/684/KE, Euratom tal-Parlament Ewropew tat-28 ta’ Settembru 2005 li tadotta l-Istatut għall-Membri tal-Parlament Ewropew (ĠU L 262, 7.10.2005, p. 1).

      (2)  Deċiżjoni tal-Bureau tal-Parlament Ewropew tad-19 ta’ Mejju u tad-9 ta’ Lulju 2008 dwar miżuri ta’ implimentazzjoni tal-Istatut tal-Membri tal-Parlament Ewropew (ĠU C 159, 13.7.2009, p. 1).


Avviż Legali Importanti

|

32005D0025

Id-Deċiżjoni tal-Kunsill tal- 21 ta’ Ġunju 2004 li taħtar membru Żvediż tal-Kumitat Ekonomiku u Soċjali

Official Journal L 015 , 19/01/2005 P. 0008 - 0008 Official Journal L 159 , 13/06/2006 P. 0040 - 0040

		Id-Deċiżjoni tal-Kunsilltal- 21 ta’ Ġunju 2004li taħtar membru Żvediż tal-Kumitat Ekonomiku u Soċjali(2005/25/KE, Euratom)IL-KUNSILL TA’ L-UNJONI EWROPEA,Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 259 tiegħu,Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika, u b’mod partikolari l-Artikolu 167 tiegħu,Wara li kkunsidra d-Deċiżjoni tal-Kunsill tas- 17 ta’ Settembru 2002 li taħtar il-membri tal-Kumitat Ekonomiku u Soċjali għall-perijodu bejn il- 21 ta’ Settembru 2002 sa l- 20 ta’ Settembru 2006 [1],Billi post ta’ membru f’dak il-Kumitat sar vakanti wara r-riżenja tas-Sur Uno WESTERLUND, li dwarha l-Kunsill ġie informat fl- 14 ta’ Novembru 2002;Wara li kkunsidra n-nominazzjoni ppreżentata mill-Gvern Svediż,Wara li kiseb l-opinjoni tal-Kummissjoni ta’ l-Unjoni Ewropea,IDDEĊIEDA KIF ĠEJ:Artikolu UnikuIs-Sur Thomas JANSON huwa b’dan maħtur bħala membru tal-Kumitat Ekonomiku u Soċjali minflok is-Sur Uno WESTERLUND għall-bqija tal-mandat ta’ dan ta’ l-aħħar, li jgħodd sa l- 20 ta’ Settembru 2006.Magħmula fil-Lussemburgu, nhar il- 21 ta’ Ġunju 2004.Għall-KunsillIl-PresidentJ. Walsh[1] ĠU L 253, 21.9. 2002, p. 9.--------------------------------------------------


Avviż Legali Importanti

|

31985D0071

Id-Deċiżjoni tal-Kummissjoni tal-21 ta' Diċembru 1984 li tirrigwarda l-lista tas-sustanzi kimiċi nnotifikata skond id-Direttiva tal-Kunsill 67/584/KEE dwar l-approssimazzjoni tal-liġijiet, regolamenti u dispożizzjonijiet amministrattivi dwar il-klassifikazzjoni, l-imballaġġ u t-tikkettjar ta' sustanzi perikolużi

Official Journal L 030 , 02/02/1985 P. 0033 - 0034 Finnish special edition: Chapter 13 Volume 14 P. 0150  Spanish special edition: Chapter 13 Volume 18 P. 0196  Swedish special edition: Chapter 13 Volume 14 P. 0150  Portuguese special edition Chapter 13 Volume 18 P. 0196  CS.ES Chapter 13 Volume 008 P. 5  - 6 ET.ES Chapter 13 Volume 008 P. 5  - 6 HU.ES Chapter 13 Volume 008 P. 5  - 6 LT.ES Chapter 13 Volume 008 P. 5  - 6 LV.ES Chapter 13 Volume 008 P. 5  - 6 MT.ES Chapter 13 Volume 008 P. 5  - 6 PL.ES Chapter 13 Volume 008 P. 5  - 6 PL.ES Chapter 13 Volume 008 P. 6  - 6 SK.ES Chapter 13 Volume 008 P. 5  - 6 SL.ES Chapter 13 Volume 008 P. 5  - 6

		Id-Deċiżjoni tal-Kummissjonital-21 ta' Diċembru 1984li tirrigwarda l-lista tas-sustanzi kimiċi nnotifikata skond id-Direttiva tal-Kunsill 67/584/KEE dwar l-approssimazzjoni tal-liġijiet, regolamenti u dispożizzjonijiet amministrattivi dwar il-klassifikazzjoni, l-imballaġġ u t-tikkettjar ta' sustanzi perikolużi(85/71/KEE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ekonomika Ewropea,Wara li kkunsidrat id-Direttiva tal-Kunsill 67/548 KEE tas-27 ta' Ġunju 1967 dwar l-approssimazzjoni tal-liġijiet, regolamenti u dispożizzjonijiet amministrattivi dwar il-klassifikazzjoni, l-imballaġġ u t-tikkettjar ta' sustanzi perikolużi [1], kif l-aħħar emendata bid-Direttiva 79/831/KEE [2], u b'mod partikolari l-Artikolu 13 tagħha,Billi l-Artikolu 13(2) tad-Direttiva 67/548/KEE jipprovdi illi l-Kummissjoni għandha żżomm lista tas-sustanzi nnotifikati skond id-Direttiva;Billi l-Artikolu 13(3) tad-Direttiva 67/548/KEE jipprovdi illi l-għamla tal-lista u tat-tagħrif li jinsab fiha għandhom jiġu deċiżi bil-proċedura stabbilita fl-Artikolu 21;Billi l-lista għandha tiġi ppubblikata skond il-għanijiet tad-Direttiva 67/548/KEE, jiġifieri l-protezzjoni tal-bniedem u ta' l-ambjent kontra r-riskji li jistgħu jinħolqu mit-tqegħid fis-suq ta' sustanzi l-ġodda;Billi l-miżuri pprovduti f'din id-Deċiżjoni huma skond l-opinjoni tal-Kumitat ta' l-Addattament għall-Progress Tekniku tad-Direttivi dwar it-Tneħħija ta' l-Ostakoli Tekniċi għall-Kummerċ fis-Settur tas-Sustanzi u l-Preparazzjonijiet Perikolużi,IDDEĊIDIET KIF ĠEJ:L-Artikolu 1Il-lista tas-sustanzi kimiċi li għandha tinżamm mill-Kummissjoni skond l-Artikolu 13(2) tad-Direttiva 67/548/KEE, minn issa 'l quddiem imsejħa ‘il-lista', għandha tiġi mfassla skond id-dispożizzjonijiet stabbiliti fl-Anness.L-Artikolu 2Il-lista ta' dawn is-sustanzi kimiċi nnotifikati skond l-Artikolu 6 tad-Direttiva 67/548/KEE qabel l-1 ta' Lulju tas-sena tal-pubblikazzjoni ta' l-Inventarju ta' l-Einecs għandha tiġi ppubblikata fil-Ġurnal Uffiċjali tal-Komunitajiet Ewropej mhux iktar tard mill-31 ta' Diċembru ta' l-istess sena. Is-supplimenti għal-lista għandhom jiġu ppubblikati fil-Ġurnal Uffiċjali tal-Komunitajiet Ewropej mhux iktar tard mill-31 ta' Diċembru ta' kull sena ta' wara, u jkopru l-perjodu taż-żmien bejn l-1 ta' Lulju tas-sena ta' qabel u t-30 ta' Ġunju tas-sena tal-pubblikazzjoni.Magħmula fi Brussel, fil-21 ta' Diċembru 1984.Għall-KummissjoniKarl-Heinz narjesMembru tal-Kummissjoni[1] ĠU C 196, tas-16.8.1967, p. 1.[2] ĠU L 259, tal-15.10.1979, p. 10.--------------------------------------------------L-ANNESSIl-proċedura għat-tħejjija tal-lista1. Il-lista għandha tiġi mħejjija u miżmuma mill-Kummissjoni fuq il-bażi tat-tagħrif fornit lilha mill-awtoritajiet kompetenti ta' l-Istati Membri skond l-Artikolu 9 tad-Direttiva.2. Il-lista għandu jkun fiha t-tagħrif li ġej rigward kull waħda mis-sustanzi inklużi:- in-numru tan-notifika,- l-identità tas-sustanza.B'żieda ma' dan, fir-rigward ta' sustanza perikoluża, il-lista għandha tinkludi l-klassifikazzjoni tagħha skond l-Artikolu 4 tad-Direttiva, wara li tkun ġiet irreġistrata fl-Anness I tagħha, bin-numru tal-KEE tagħha.3. Bla ħsara għad-dispożizzjonijiet tal-paragrafu 4, l-identità tas-sustanza għandha tiġi rreġistrata taħt:- l-isem/ismijiet kummerċjali tagħha, u- l-isem kimiku tagħha fin-Nomenklatura ta' l-IUPAC.4. Meta l-awtorità kompetenti ta' l-Istat Membru tkun talbet dan skond l-Artikolu 11 tad-Direttiva, l-identità ta' sustanza tista' tiġi rreġistrata bl-isem/ismijiet kummerċjali tagħha biss kif ipprovdut min-notifikant skond l-Artikolu 6.1 tad-Direttiva.Fil-każ ta' sustanza perikoluża, l-identità tas-sustanza tista' tiġi rreġistrata hekk sakemm is-sustanza tiġi miżjuda fl-Anness I tad-Direttiva. Wara din iż-żieda fl-Anness I, l-ismijiet li jinsabu fih għandhom jiġu miżjuda fil-lista.Fil-każ ta' sustanza li mhix ikklassifikata bħala perikoluża, l-identità tas-sustanza tista' tiġi rreġistrata hekk għal perjodu taż-żmien mhux itwal minn tliet snin wara l-ewwel inklużjoni tagħha fil-lista. Madankollu, bil-għan li tiġi żgurata l-osservanza ta' l-Artikolu 7.3 tad-Direttiva, meta fl-opinjoni ta' l-awtorità kompetenti ikkunċernata, l-isem kimiku fin-Nomenklatura ta' l-IUPAC minnu nnifsu jiżvela tagħrif illi jirrigwarda l-isfruttament kummerċjali jew tal-fabbrikazzjoni, is-sustanza għandha tiġi rreġistrata bl-isem/ismijiet kummerċjali tagħha biss għal sakemm din l-awtorità kompetenti tikkunsidra meħtieġ.--------------------------------------------------Dikjarazzjoni mill-KummissjoniIl-Kummissjoni timpenja ruħha li tuża b'mod sistematiku, f'kull waqt li jkun possibbli, l-isem ta' l-IUPAC għaż-żieda ta' sustanzi ġodda perikolużi fl-Anness I tad-Direttiva.--------------------------------------------------


title: Deċiżjoni tal-Kunsill (PESK) 2017/348 tas-27 ta' Frar 2017 li testendi l-mandat tar-Rappreżentant Speċjali tal-Unjoni Ewropea fil-Kosovo (Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-QIĠ dwar id-dikjarazzjoni tal-indipendenza tal-Kosovo. )

text:
                  28.2.2017

                  MT

                  Il-Ġurnal Uffiċjali tal-Unjoni Ewropea

                  L 50/75

            DEĊIŻJONI TAL-KUNSILL (PESK) 2017/348
      tas-27 ta' Frar 2017
      li testendi l-mandat tar-Rappreżentant Speċjali tal-Unjoni Ewropea fil-Kosovo (*1)

      IL-KUNSILL TAL-UNJONI EWROPEA,
      Wara li kkunsidra t-Trattat dwar l-Unjoni Ewropea, u b'mod partikolari l-Artikolu 33 u l-Artikolu 31(2) tiegħu,
      Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
      Billi:

                  (1)

                  Fl-4 ta' Awwissu 2016, il-Kunsill adotta d-Deċiżjoni (PESK) 2016/1338 li temenda d-Deċiżjoni (PESK) 2015/2052 li testendi l-mandat tar-Rappreżentant Speċjali tal-Unjoni Ewropea fil-Kosovo (1) u li taħtar lis-Sinjura Nataliya APOSTOLOVA bħala r-Rappreżentant Speċjali tal-Unjoni Ewropea (RSUE) fil-Kosovo. Il-mandat tar-RSUE ser jiskadi fit-28 ta' Frar 2017.

                  (2)

                  Jenħtieġ li l-mandat tar-RSUE jiġi estiż għal perijodu ieħor ta' 16-il xahar.

                  (3)

                  Ir-RSUE ser timplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

            ADOTTA DIN ID-DEĊIŻJONI:
      Artikolu 1
      Rappreżentant Speċjali tal-Unjoni Ewropea
      Il-mandat tas-Sinjura Nataliya APOSTOLOVA bħala r- RSUE huwa estiż sat-30 ta' Ġunju 2018. Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà (KPS) u proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (RGħ).
      Artikolu 2
      Objettivi tal-politika
      Il-mandat tar-RSUE għandu jkun ibbażat fuq l-objettivi tal-politika tal-Unjoni fil-Kosovo. Dawn jinkludu rwol ta' tmexxija fil-promozzjoni ta' Kosovo stabbli, vijabbli, paċifiku, demokratiku u multietniku; it-tisħiħ tal-istabbiltà fir-reġjun u l-kontribut għal kooperazzjoni reġjonali u r-relazzjonijiet tajba bejn il-ġirien fil-Balkani tal-Punent; il-promozzjoni ta' Kosovo impenjat favur l-istat tad-dritt u l-protezzjoni tal-minoritajiet u tal-wirt kulturali u reliġjuż; l-appoġġ għall-perspettiva Ewropea tal-Kosovo u t-tqarrib mal-Unjoni skont il-perspettiva tar-reġjun u f'konformità mal-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra (2) (minn hawn “l quddiem 'il-Ftehim ta' Stabbilizzazzjoni u Assoċjazzjoni”) u d-Deċiżjoni tal-Kunsill (UE) 2015/1988 (3), u skont il-Konklużjonijiet rilevanti tal-Kunsill..
      Artikolu 3
      Mandat
      Sabiex jinkisbu l-objettivi tal-politika, il-mandat tar-RSUE għandu jkun li:

                  (a)

                  toffri l-konsulenza u l-appoġġ tal-Unjoni fil-proċess politiku;

                  (b)

                  tippromwovi koordinazzjoni politika ġenerali tal-Unjoni fil-Kosovo;

                  (c)

                  issaħħaħ il-preżenza tal-Unjoni f'kull parti tal-Kosovo u tiżgura l-koerenza u l-effettività tagħha;

                  (d)

                  tipprovdi gwida politika lokali lill-Kap tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO), inkluż dwar l-aspetti politiċi ta' kwistjonijiet relatati ma' responsabbiltajiet eżekuttivi;

                  (e)

                  tiżgura l-konsistenza u l-koerenza tal-azzjoni tal-Unjoni fil-Kosovo, inkluż sabiex tiġi ggwidata lokalment it-transizzjoni tal-EULEX għat-trasferiment eventwali tal-attivitajiet lill-Uffiċċju tar-RSUE/UE u/jew l-awtoritajiet lokali, skont kif ikun xieraq;

                  (f)

                  tappoġġa l-perspettiva Ewropea tal-Kosovo u t-tqarrib mal-Unjoni, skont il-perspettiva tar-reġjun u f'konformità mal-Ftehim ta' Stabbilizzazzjoni u Assoċjazzjoni u d-Deċiżjoni (UE) 2015/1988, u skont il-Konklużjonijiet rilevanti tal-Kunsill, permezz ta' komunikazzjoni pubblika mmirata u attivitajiet ta' komunikazzjoni tal-Unjoni mfassla biex ikunu żgurati l-fehim u l-appoġġ usa' mill-pubbliku tal-Kosovo dwar kwistjonijiet relatati mal-Unjoni, inkluża l-ħidma tal-EULEX;

                  (g)

                  tissorvelja, tassisti u tiffaċilita, permezz tal-mezzi u l-istrumenti kollha għad-dispożizzjoni tar-RSUE u bl-appoġġ tal-Uffiċċju tal-UE fil-Kosovo, il-progress dwar il-prijoritajiet politiċi, ekonomiċi u Ewropej, f'konformità mal-kompetenzi u r-responsabbiltajiet istituzzjonali rispettivi, u tappoġġa l-implimentazzjoni tal-Ftehim ta' Stabbilizzazzjoni u ta' Assoċjazzjoni inkluż permezz tal-Aġenda Ewropea għar-Riforma;

                  (h)

                  tikkontribwixxi għall-iżvilupp u l-konsolidazzjoni tar-rispett għad-drittijiet tal-bniedem u l-libertajiet fundamentali fil-Kosovo, inkluż fir-rigward tan-nisa u t-tfal u l-protezzjoni tal-minoranzi, f'konformità mal-politika dwar id-drittijiet tal-bniedem tal-Unjoni u l-Linji Gwida tal-Unjoni dwar id-Drittijiet tal-Bniedem;

                  (i)

                  tassisti fl-implimentazzjoni tad-djalogu bejn Belgrad u Pristina ffaċilitat mill-Unjoni;

                  (j)

                  tappoġġa l-mandat tal-Kmamar tal-Ispeċjalisti u l-Uffiċċju tal-Prosekuturi Speċjalizzati, kif xieraq, inkluż permezz ta' komunikazzjoni u sensibilizzazzjoni.

            Artikolu 4
      Implimentazzjoni tal-mandat
      1.   Ir-RSUE għandha tkun responsabbli għall-implimentazzjoni tal-mandat, waqt li taġixxi taħt l-awtorità tar-RGħ.
      2.   Il- KPS għandu jżomm kollegament privileġġjat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
      3.   Ir-RSUE għandha taħdem f'koordinazzjoni mill-qrib mas-Servizz Ewropew għall-Azzjoni Esterna (SEAE) u d-dipartimenti rilevanti tiegħu.
      Artikolu 5
      Finanzjament
      1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE għall-perijodu mill-1 ta' Marzu 2017 sat-30 ta' Ġunju 2018 għandu jkun ta' EUR 3 615 000.
      2.   In-nefqa għandha tiġi amministrata f'konformità mal-proċeduri u r-regoli applikabbli għall-baġit ġenerali tal-Unjoni. Il-parteċipazzjoni ta' persuni fiżiċi u ġuridiċi fl-għoti ta' kuntratti ta' akkwist pubbliku mir-RSUE għandha tkun miftuħa mingħajr limiti. Barra minn hekk, ma għandha tapplika l-ebda regola ta' oriġini għall-oġġetti mixtrija mir-RSUE.
      3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandha tagħti rendikont lill-Kummissjoni għal kull nefqa.
      Artikolu 6
      Formazzjoni u kompożizzjoni tat-tim
      1.   Għandu jiġi assenjat persunal iddedikat lir-RSUE biex jgħin fl-implimentazzjoni tal-mandat tagħha u biex tikkontribwixxi għall-koerenza, il-viżibbiltà u l-effettività tal-azzjoni globali tal-Unjoni fil-Kosovo. Fil-limiti tal-mandat tagħha u l-mezzi finanzjarji korrispondenti disponibbli, ir-RSUE għandha tkun responsabbli li tifforma t-tim tagħha. It-tim għandu jinkludi l-għarfien espert dwar kwistjonijiet speċifiċi ta' politika kif jirrikjedi l-mandat. Ir-RSUE għandha żżomm lill-Kunsill u lill-Kummissjoni infurmati fil-pront dwar il-kompożizzjoni tat-tim tagħha.
      2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta' tali persunal sekondat għandu jkun kopert mill-Istat Membru emittenti, mill-istituzzjoni emittenti tal-Unjoni jew mis-SEAE, rispettivament. L-esperti sekondati mill-Istati Membri fl-istituzzjonijiet tal-Unjoni jew is-SEAE jistgħu wkoll jiġu assenjati sabiex jaħdmu mar-RSUE. Il-persunal internazzjonali kkuntrattat għandu jkollu ċ-ċittadinanza ta' Stat Membru.
      3.   Il-persunal kollu sekondat għandu jibqa' taħt l-awtorità amministrattiva tal-Istat Membru emittenti, l-istituzzjoni emittenti tal-Unjoni jew is-SEAE, rispettivament, u għandu jwettaq dmirijietu u jaġixxi fl-interess tal-mandat tar-RSUE.
      Artikolu 7
      Privileġġi u immunitajiet tar-RSUE u tal-persunal tagħha
      Il-privileġġi, l-immunitajiet u l-garanziji l-oħra meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tal-RSUE għandhom jiġu miftehmin mal-partijiet ospitanti, kif xieraq. L-Istati Membri u s-SEAE għandhom jagħtu l-appoġġ kollu meħtieġ għat-tali għan.
      Artikolu 8
      Sigurtà ta' informazzjoni klassifikata tal-UE
      1.   Ir-RSUE u l-membri tat-tim tagħha tar-RSUE għandhom jirrispettaw il-prinċipji ta' sigurtà u l-istandards minimi stabbiliti bid-Deċiżjoni tal-Kunsill 2013/488/UE (4).
      2.   Ir-RGħ għandha tkun awtorizzata tirrilaxxa lin-NATO/KFOR informazzjoni u dokumenti klassifikati tal-UE sal-livell “CONFIDENTIEL UE/EU CONFIDENTIAL” iġġenerati għall-finijiet tal-azzjoni, f'konformità mar-regoli ta' sigurtà għall-protezzjoni ta' informazzjoni klassifikata tal-UE.
      3.   Ir-RGħ għandha tkun awtorizzata tirrilaxxa lin-Nazzjonijiet Uniti (NU) u lill-Organizzazzjoni għas-Sigurtà u l-Kooperazzjoni fl-Ewropa (OSKE), f'konformità mal-ħtiġijiet operattivi tar-RSUE, informazzjoni u dokumenti klassifikati tal-UE sal-livell “RESTREINT UE/EU RESTRICTED” li jiġu ġġenerati għall-finijiet tal-azzjoni, f'konformità mar-regoli ta' sigurtà għall-protezzjoni ta' informazzjoni klassifikata tal-UE. Għandhom jitfasslu arranġamenti lokali għal dan il-għan.
      4.   Ir-RGħ għandha tkun awtorizzata tirrilaxxa lil partijiet terzi assoċjati ma' din id-Deċiżjoni, dokumenti mhux klassifikati tal-UE li jkunu relatati mad-deliberazzjonijiet tal-Kunsill rigward l-azzjoni koperta mill-obbligu tas-segretezza professjonali skont l-Artikolu 6(1) tar-Regoli ta' Proċedura tal-Kunsill.
      Artikolu 9
      Aċċess għal informazzjoni u appoġġ loġistiku
      1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE tingħata aċċess għal kwalunkwe informazzjoni rilevanti.
      2.   Id-delegazzjoni tal-Unjoni u/jew l-Istati Membri, kif adatt, għandhom jipprovdu appoġġ loġistiku fir-reġjun.
      Artikolu 10
      Sigurtà
      F'konformità mal-politika tal-Unjoni dwar is-sigurtà ta' persunal stazzjonat barra mill-Unjoni f'kapaċità operazzjonali taħt it-Titolu V tat-Trattat, ir-RSUE għandha tieħu l-miżuri kollha raġonevolment prattikabbli, f'konformità mal-mandat tar-RSUE u fuq il-bażi tas-sitwazzjoni ta' sigurtà fiż-żona ta' responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

                  (a)

                  tistabbilixxi pjan ta' sigurtà speċifiku bbażat fuq gwida mis-SEAE, li jinkludi miżuri ta' sigurtà fiżiċi, organizzattivi u proċedurali speċifiċi li jirregolaw l-immaniġġar tal-moviment sigur tal-persunal lejn, u ġewwa, iż-żona ta' responsabbiltà, kif ukoll l-immaniġġar ta' inċidenti ta' sigurtà u li jinkludi pjan ta' kontinġenza u pjan ta' evakwazzjoni;

                  (b)

                  tiżgura li l-persunal kollu stazzjonat barra mill-Unjoni jkun kopert b'assigurazzjoni ta' riskju għoli, kif meħtieġ mill-kundizzjonijiet fiż-żona ta' repsonsabbiltà;

                  (c)

                  tiżgura li l-membri kollha tat-tim tar-RSUE li jkunu ser jiġu stazzjonati barra l-Unjoni, inkluż persunal li jkunu ngħataw kuntratt lokalment, ikunu rċevew taħriġ adatt fir-rigward tas-sigurtà qabel jaslu fiż-żona ta' responsabbiltà jew kif jaslu fiha, abbażi tal-klassifikazzjonijiet tar-riskju assenjati lil dik iż-żona mis-SEAE;

                  (d)

                  tiżgura li jiġu implimentati r-rakkomandazzjonijiet kollha maqbula magħmula wara valutazzjonijiet regolari tas-sigurtà u tipprovdi lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport ta' progress u r-rapport dwar l-implimentazzjoni tal-mandat.

            Artikolu 11
      Rapportar
      Ir-RSUE għandha regolarment tipprovdi lir-RGħ rapporti bil-miktub u bil-fomm. Ir-RSUE għandha tirrapporta regolarment lill-KPS. IR-RSUE għandha tirrapporta wkoll lill-gruppi ta' ħidma tal-Kunsill, kif meħtieġ. Għandhom jiġu ċirkolati rapporti regolari permezz tan-netwerk COREU. Ir-RSUE tista' tipprovdi rapporti lill-Kunsill Affarijiet Barranin. F'konformità mal-Artikolu 36 tat-Trattat, ir-RSUE tista' tkun involuta fl-għoti ta' informazzjoni lill-Parlament Ewropew.
      Artikolu 12
      Koordinazzjoni
      1.   Ir-RSUE għandha tikkontribwixxi għall-unità, il-konsistenza u l-effettività tal-azzjoni tal-Unjoni u għandha tgħin biex tiżgura konsistenza fl-użu tal-istrumenti kollha tal-Unjoni u fit-teħid tal-azzjonijiet kollha tal-Istati Membri, biex jinkisbu l-objettivi tal-politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni, kif ukoll ma' dawk ta' RSUE oħrajn li jkunu attivi fir-reġjun, kif adatt. Ir-RSUE għandha tipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
      2.   Fuq il-post, għandu jinżamm kollegament mill-qrib mal-Kapijiet tal-Missjonijiet rilevanti tal-Istati Membri u l-Kapijiet tad-delegazzjonijiet tal-Unjoni fir-reġjun. Huma għandhom jagħmlu kull sforz biex jassistu lir-RSUE fl-implimentazzjoni tal-mandat. Ir-RSUE għandha tipprovdi gwida politika lokali lill-Kap tal-EULEX KOSOVO, inkluż dwar l-aspetti politiċi ta' kwistjonijiet relatati ma' responsabbiltajiet eżekuttivi. Ir-RSUE u l-Kmandant tal-Operazzjonijiet Ċivili għandhom jikkonsultaw lil xulxin, kif meħtieġ.
      3.   Ir-RSUE għandha wkoll iżżomm kollegament ma' aġenziji lokali rilevanti u ma' atturi internazzjonali u reġjonali oħra fuq il-post.
      4.   Ir-RSUE, flimkien ma' atturi oħra tal-Unjoni preżenti fuq il-post, għandha tiżgura t-tixrid u l-kondiviżjoni ta' informazzjoni fost l-atturi tal-Unjoni fuq il-post bil-ħsieb li jinkiseb livell għoli ta' għarfien u valutazzjoni komuni dwar is-sitwazzjoni.
      Artikolu 13
      Assistenza b'rabta mat-talbiet
      Ir-RSUE u l-persunal tar-RSUE għandhom jassistu fil-forniment ta' elementi b'reazzjoni għal kwalunkwe talba u obbligu li joħroġ mill-mandati tar-RSUE preċedenti fil-Kosovo, u għandhom jipprovdu assistenza amministrattiva u aċċess għall-fajls rilevanti għal dawn l-għanijiet.
      Artikolu 14
      Rieżami
      L-implimentazzjoni ta' din id-Deċiżjoni u l-konsistenza tagħha ma' kontributi oħra mill-Unjoni għar-reġjun għandhom jiġu analizzati regolarment. Ir-RSUE għandha tippreżenta lill-Kunsill, lir-RGħ u lill-Kummissjoni rapport tal-progress sat-30 ta' Settembru 2017 u rapport komprensiv dwar l-implementazzjoni tal-mandat sal-31 ta' Marzu 2018.
      Artikolu 15
      Dħul fis-seħħ
      Din id-Deċiżjoni għandha tidħol fis-seħħ fid-data tal-adozzjoni tagħha.

         Magħmul fi Brussell, is-27 ta' Frar 2017.

               Għall-Kunsill

               Il-President

            K. MIZZI

         (*1)  Dan l-isem huwa mingħajr preġudizzju għall-pożizzjonijiet dwar l-istatus, u huwa konformi mal-UNSCR 1244 (1999) u l-Opinjoni tal-QIĠ dwar id-dikjarazzjoni tal-indipendenza tal-Kosovo.

         (1)  ĠU L 212, 5.8.2016, p. 109.

         (2)  ĠU L 71, 16.3.2016, p. 3.

         (3)  Id-Deċiżjoni tal-Kunsill (UE) 2015/1988 tat-22 ta' Ottubru 2015 dwar l-iffirmar, f'isem l-Unjoni, tal-Ftehim ta' Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra (ĠU L 290, 6.11.2015, p. 4).

         (4)  Id-Deċiżjoni tal-Kunsill 2013/488/UE tat- 23 ta' Settembru 2013 dwar ir-regoli tas-sigurtà għall-protezzjoni ta' informazzjoni klassifikata tal-UE (ĠU L 274, 15.10.2013, p. 1).


title: Deċiżjoni tal-Kunsill (UE) 2016/374 tal-14 ta' Marzu 2016 li temenda d-Deċiżjoni Nru 529/2013/UE tal-Parlament Ewropew u tal-Kunsill biex tinkludi l-livelli ta' referenza għall-ġestjoni tal-foresti,il-valuri minimi għad-definizzjoni ta' foresta u s-sena ta' bażi tal-emissjonijiet għar-Repubblika tal-Kroazja

text:
               16.3.2016

               MT

               Il-Ġurnal Uffiċjali tal-Unjoni Ewropea

               L 70/20

         DEĊIŻJONI TAL-KUNSILL (UE) 2016/374
   tal-14 ta' Marzu 2016
   li temenda d-Deċiżjoni Nru 529/2013/UE tal-Parlament Ewropew u tal-Kunsill biex tinkludi l-livelli ta' referenza għall-ġestjoni tal-foresti,il-valuri minimi għad-definizzjoni ta' foresta u s-sena ta' bażi tal-emissjonijiet għar-Repubblika tal-Kroazja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Att tal-Adeżjoni tar-Repubblika tal-Kroazja, u partikolarment l-Artikolu 50 tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Skont l-Artikolu 50 tal-Att tal-Adeżjoni tal-Kroazja, fejn l-atti tal-istituzzjonijiet adottati qabel l-adeżjoni jeħtieġu adattament minħabba l-adeżjoni, u l-adattamenti meħtieġa ma ġewx previsti f'dan l-Att tal-Adeżjoni jew fl-Annessi tiegħu, il-Kunsill, waqt li jaġixxi b'maġġoranza kwalifikata fuq proposta mill-Kummissjoni, għandu, għal dak il-għan, jadotta l-atti meħtieġa jekk l-att oriġinali ma ġiex adottat mill-Kummissjoni.

               (2)

               Id-Deċiżjoni Nru 529/2013/UE tal-Parlament Ewropew u tal-Kunsill (1) tistabbilixxi l-livelli ta' referenza tal-Istati Membri għall-ġestjoni tal-foresti, il-valuri minimi għad-definizzjoni ta' foresta u s-sena ta' bażi jew il-perjodu tal-emissjonijiet fl-Anness II, V u VI rispettivament.

               (3)

               Konsegwentement għall-adeżjoni tar-Repubblika tal-Kroazja mal-Unjoni Ewropea fl-1 ta' Lulju 2013, il-livell ta' referenza speċifiku, il-valuri għad-definizzjoni ta' foresta u s-sena ta' bażi għall-Kroazja għandhom ukoll jiġu inklużi fl-Annessi II, V u VI tad-Deċiżjoni Nru 529/2013/UE.

               (4)

               Id-Deċiżjoni Nru 529/2013/UE għandha għalhekk tiġi emendata kif meħtieġ,

         ADOTTAT DIN ID-DEĊIŻJONI:
   Artikolu 1
   Id-Deċiżjoni Nru 529/2013/UE hija emendata kif ġej:

               (1)

               fl-Anness II jiddaħħal dan li ġej wara l-entrata għall-Bulgarija:

                           “Il-Kroazja

                           – 6 289 ”;

               (2)

               fl-Anness V jiddaħħal dan li ġej għaż-żona (ha), kopertura ta' qċaċet (%) u għoli tas-siġar (m), rispettivament, wara l-entrata għall-Bulgarija:

                           “Il-Kroazja

                           0,1

                           10

                           2”;

               (3)

               fl-Anness VI jiddaħħal dan li ġej wara l-entrata għall-Bulgarija:

                           “Il-Kroazja

                           1990”.

         Artikolu 2
   Din id-Deċiżjoni hija indirizzata lill-Istati Membri.

      Magħmul fi Brussell, l-14 ta' Marzu 2016.

            Għall-Kunsill

            Il-President

         M.H.P. VAN DAM

      (1)  Deċiżjoni Nru 529/2013/UE tal-Parlament Ewropew u tal-Kunsill tal-21 ta' Mejju 2013 dwar regoli tal-kontabilità dwar l-emissjonijiet u l-assorbimenti tal-gassijiet serra li jirriżultaw mill- attivitajiet relatati mal-użu tal-art, mat-tibdil fl-użu tal-art u mal-forestrija u dwar informazzjoni li tikkonċerna l-azzjonijiet relatati ma' dawk l-attivitajiet (ĠU L 165, 18.6.2013, p. 80).


title: 2012/214/UE: Deċiżjoni tal-Kunsill tal- 24 ta’ April 2012 li taħtar membru supplenti Ġermaniż fil-Kumitat tar-Reġjuni

text:
               26.4.2012

               MT

               Il-Ġurnal Uffiċjali tal-Unjoni Ewropea

               L 114/17

         DEĊIŻJONI TAL-KUNSILL
   tal-24 ta’ April 2012
   li taħtar membru supplenti Ġermaniż fil-Kumitat tar-Reġjuni
   (2012/214/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Ġermaniż,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Konsegwentement għat-tmiem tal-mandat tas-Sur Heino VAHLDIECK, sar vakanti siġġu ta’ membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b’dan maħtur membru supplenti fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Heiko HECHT, Mitglied des Europa-ausschusses der Hamburgischen Bürgerschaft.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fil-Lussemburgu, l-24 ta’ April 2012.

            Għall-Kunsill

            Il-President

         N. WAMMEN

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2013/60/UE: Deċiżjoni tal-Kunsill tat- 22 ta’ Jannar 2013 li taħtar żewġ membri supplenti Awstrijaċi fil-Kumitat tar-Reġjuni

text:
               25.1.2013

               MT

               Il-Ġurnal Uffiċjali tal-Unjoni Ewropea

               L 22/22

         DEĊIŻJONI TAL-KUNSILL
   tat-22 ta’ Jannar 2013
   li taħtar żewġ membri supplenti Awstrijaċi fil-Kumitat tar-Reġjuni
   (2013/60/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta mill-Gvern Awstrijak,
   Billi:

               (1)

               Fit-22 ta’ Diċembru 2009 u t-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Fil-Kumitat tar-Reġjuni saru vakanti s-siġġijiet ta’ żewġ membri supplenti wara t-tmiem tal-mandat tas-Sur Achill RUMPOLD u s-Sinjura Bernadette MENNEL,

         ADOTTA DIN ID-DEĊIŻJONI:
   Artikolu 1
   Dawn li ġejjin huma b’dan maħturin membri fil-Kumitat tar-Reġjuni bħala membri supplenti għall-bqija tal-mandat attwali, jiġifieri sal-25 ta’ Jannar 2015:

               —

               Is-Sur Wolfgang WALDNER, Landesrat beim Amt der Kärntner Landesregierung.

               —

               Dr Gabriele NUSSΒAUMER, Landtagspräsidentin.

         Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-22 ta’ Jannar 2013.

            Għall-Kunsill

            Il-President

         M. NOONAN

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: Deċiżjoni tal-Kunsill 2011/137/PESK tat- 28 ta' Frar 2011 dwar miżuri restrittivi fid-dawl tas-sitwazzjoni fil-Libja

text:
               3.3.2011

               MT

               Il-Ġurnal Uffiċjali tal-Unjoni Ewropea

               L 58/53

         DEĊIŻJONI TAL-KUNSILL 2011/137/PESK
   tat-28 ta' Frar 2011
   dwar miżuri restrittivi fid-dawl tas-sitwazzjoni fil-Libja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29 tiegħu,
   Billi:

               (1)

               Fit-23 ta' Frar 2011, l-Unjoni Ewropea esprimiet it-tħassib serju tagħha fir-rigward tas-sitwazzjoni li qiegħda tiżviluppa fil-Libja. L-UE kkundannat bil-qawwa l-vjolenza u l-użu tal-forza kontra l-popolazzjoni ċivili u ddeplorat ir-ripressjoni kontra d-dimostranti paċifiċi.

               (2)

               L-UE tenniet l-appell tagħha għat-tmiem immedjat tal-użu tal-forza u għal passi biex jiġu indirizzati t-talbiet leġittimi tal-popolazzjoni.

               (3)

               Fis-26 ta' Frar 2011, il-Kunsill tas-Sigurtà tan-Nazzjonijiet Uniti (“il-Kunsill tas-Sigurtà”) adotta r-Riżoluzzjoni 1970 (“UNSCR 1970 (2011)”) li introduċiet miżuri restrittivi kontra l-Libja u kontra persuni u entitajiet involuti f'abbużi serji tad-drittijiet tal-bniedem kontra persuni fil-Libja, inkluż b'involviment f'attakki, li jiksru l-liġi internazzjonali, fuq popolazzjonijiet u faċilitajiet ċivili.

               (4)

               Fid-dawl tas-serjetà tas-sitwazzjoni fil-Libja, l-UE tqis li huwa meħtieġ li jiġu imposti miżuri restrittivi addizzjonali.

               (5)

               Barra minn hekk, hija meħtieġa aktar azzjoni tal-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   Artikolu 1
   1.   Il-provvista diretta jew indiretta, il-bejgħ jew it-trasferiment ta’ armi u materjal relatat ta’ kull tip, inklużi armi u munizzjoni, vetturi u tagħmir militari, tagħmir paramilitari u partijiet ta’ rikambju għal dawn imsemmija qabel, kif ukoll tagħmir li jista’ jintuża għar-repressjoni interna, lil-Libja minn ċittadini tal-Istati Membri jew li tibda jew tgħaddi mit-territorji tal-Istati Membri jew bl-użu ta’ bastimenti jew inġenji tal-ajru li jtajru l-bandiera tagħhom, għandhom jiġu pprojbiti kemm jekk joriġinaw fit-territorji tagħhom u kemm jekk le.
   2.   Għandu jkun ipprojbit:

               (a)

               il-forniment, dirett jew indirett, ta’ assistenza teknika, taħriġ jew assistenza oħra, inkluż il-forniment ta' persunal merċenarju armat, relatat ma' attivitajiet militari jew mal-forniment, il-manteniment u l-użu ta' oġġetti msemmija fil-paragrafu 1, lil kwalunkwe persuna fiżika jew ġuridika, entità jew korp fi, jew għall-użu fil-Libja;

               (b)

               il-forniment, dirett jew indirett, ta’ assistenza finanzjarja relatata ma' attivitajiet militari jew mal-forniment, il-manteniment u l-użu ta' oġġetti msemmija fil-paragrafu 1, lil kwalunkwe persuna fiżika jew ġuridika, entità jew korp fi, jew għall-użu fil-Libja;

               (c)

               il-parteċipazzjoni, konxjentement u intenzjonalment, f’attivitajiet, li l-objettiv jew l-effett tagħhom hu li jevitaw il-projbizzjonijiet imsemmijin fil-punti (a) jew (b).

         Artikolu 2
   1.   L-Artikolu 1 ma għandux japplika għal:

               (a)

               il-provvista, il-bejgħ jew it-trasferiment ta’ tagħmir militari li ma joqtolx, jew ta’ tagħmir li jista’ jintuża għar-repressjoni interna, maħsub biss għal użu umanitarju jew protettiv;

               (b)

               forniment, bejgħ jew trasferiment ieħor ta' armi u materjal relatat;

               (c)

               il-forniment ta' assistenza teknika, taħriġ jew assistenza oħra, inkluż il-persunal, relatat ma' tali tagħmir;

               (d)

               il-forniment ta’ assistenza finanzjarja relatata ma’ tali tagħmir;

         kif approvat bil-quddiem, fejn adatt, mill-Kumitat stabbilit skont il-paragrafu 24 tal-UNSCR 1970 (2011) (“il-Kumitat”):
   2.   L-Artikolu 1 ma għandux japplika għall-forniment, il-bejgħ jew it-trasferiment ta' ilbies protettiv, inklużi ġkieket tal-flak u elmi militari, esportati temporanjament lejn il-Libja minn persunal tan-NU, persunal tal-Unjoni Ewropea jew tal-Istati Membri tagħha, rappreżentanti tal-midja u ħaddiema umanitarji u dawk għall-iżvilupp u persunal assoċjat għall-użu personali tagħhom biss.
   Artikolu 3
   L-akkwist minn ċittadini tal-Istati Membri, jew bl-użu ta' bastimenti jew inġenji tal-ajru li jtajru l-bandiera tagħhom, tal-oġġetti msemmija fl-Artikolu 1(1) mil-Libja għandu jiġi pprojbit, kemm jekk joriġina kif ukoll jekk ma joriġinax fit-territorju tal-Libja.
   Artikolu 4
   1.   L-Istati Membri għandhom jispezzjonaw, f’konformità mal-awtoritajiet u l-leġislazzjoni nazzjonali tagħhom, u b'konsistenza mal-liġi internazzjonali, b’mod partikolari l-liġi tal-baħar u ftehimiet internazzjonali rilevanti dwar l-avjazzjoni ċivili, il-merkanzija kollha lejn u mil-Libja, fit-territorju tagħhom, inklużi portijiet u ajruporti, jekk huma jkollhom informazzjoni li tipprovdi raġunijiet ġustifikati biex wieħed jemmen li l-merkanzija tinkludi oġġetti li l-forniment, il-bejgħ, it-trasferiment jew l-esportazzjoni tagħhom huma pprojbiti skont din id-Deċiżjoni.
   2.   L-Istati Membri għandhom, malli jiskopruhom, jissekwestraw u jiddisponu minn (bħal billi jinqerdu, isiru inoperabbli, jinħażnu jew jiġu ttrasferiti għal qirda lejn Stat għajr dawk l-Istati ta' oriġini jew destinazzjoni ) oġġetti li l-forniment, il-bejgħ, it-trasferiment jew l-esportazzjoni tagħhom hija pprojbita taħt din id-Deċiżjoni.
   3.   L-Istati Membri għandhom jikkooperaw, f'konformità mal-leġislazzjoni nazzjonali tagħhom, mal-ispezzjonijiet u d-disponimenti li jsiru skont il-paragrafi 1 u 2.
   4.   L-inġenji tal-ajru u l-bastimenti li jittrasportaw merkanzija lejn u mil-Libja għandhom ikunu soġġetti għar-rekwiżit ta' informazzjoni addizzjonali ta' qabel il-wasla jew it-tluq tal-merkanzija kollha li tiddaħħal fi Stat Membru jew toħroġ minnu.
   Artikolu 5
   1.   L-Istati Membri għandhom jieħdu l-miżuri meħtieġa biex jipprevjenu d-dħul fi, jew it-transitu minn, it-territorji tagħhom ta':

               (a)

               persuni elenkati fl-Anness I tal-UNSCR 1970 (2011), u persuni addizzjonali indikati mill-Kunsill tas-Sigurtà jew mill-Kumitat f'konformità mal-paragrafu 22 tal-UNSCR 1970 (2011), kif elenkat fl-Anness I;

               (b)

               persuni mhux koperti mill-Anness I involuti fi jew kompliċi fl-ordni, fil-kontroll jew fid-direzzjoni b'mod ieħor, tat-twettiq ta' abbużi serji tad-drittijiet tal-bniedem kontra persuni fil-Libja, inkluż b'involviment fi jew b'kompliċità fl-ippjanar, il-kmand, l-ordni jew it-twettiq ta' attakki, bi ksur tal-liġi internazzjonali, inkluż il-bombardament mill-ajru, fuq popolazzjonijiet jew faċilitajiet ċivili, jew b'aġir għal jew f'isimhom jew taħt id-direzzjoni tagħhom, kif elenkat fl-Anness II.

         2.   Il-paragrafu 1 ma għandux jobbliga lil Stat Membru jiċħad liċ-ċittadini tiegħu stess dħul fit-territorju tiegħu.
   3.   Il-paragrafu 1(a) ma għandux japplika jekk il-Kumitat jiddetermina li:

               (a)

               l-ivvjaġġar ikun ġustifikat għal raġunijiet ta' ħtieġa umanitarja, inkluż l-obbligu reliġjuż; jew

               (b)

               eżenzjoni tkun tiffaċilita l-objettivi ta' paċi u rikonċiljazzjoni nazzjonali fil-Libja u l-istabbiltà fir-reġjun.

         4.   Il-paragrafu 1(a) ma għandux japplika meta:

               (a)

               id-dħul jew it-transitu huwa meħtieġ biex jitwettaq proċess ġudizzjarju; jew

               (b)

               Stat Membru jiddetermina fuq bażi ta' każ b'każ li tali dħul jew transitu huwa meħtieġ biex jiffaċilita l-paċi u l-istabbiltà fil-Libja u l-Istat Membru jinnotifika sussegwentement lill-Kumitat fi żmien tmienja u erbgħin siegħa wara li tkun saret tali determinazzjoni.

         5.   Il-paragrafu 1(b) għandu jkun mingħajr preġudizzju għall-każijiet fejn Stat Membru jkun marbut b’obbligu ta’ dritt internazzjonali, jiġifieri:

               (a)

               bħala pajjiż ospitanti għal organizzazzjoni intergovernattiva internazzjonali;

               (b)

               bħala pajjiż ospitanti għal konferenza internazzjonali msejħa min-NU, jew taħt l-awspiċju tagħha;

               (c)

               taħt ftehim multilaterali li jikkonferixxi privileġġi u immunitajiet; jew

               (d)

               taħt it-Trattat ta’ Konċiljazzjoni tal-1929 (il-Patt tal-Lateran) konkluż mis-Santa Sede (l-Istat tal-Belt tal-Vatikan) u l-Italja.

         6.   Il-paragrafu 5 għandu jiġi kkunsidrat bħala li japplika anki f’każijiet fejn Stat Membru jkun pajjiż ospitanti għall-Organizzazzjoni għas-Sigurtà u l-Kooperazzjoni fl-Ewropa (OSKE).
   7.   Il-Kunsill għandu jkun debitament informat fil-każijiet kollha fejn Stat Membru jagħti eżenzjoni skont il-paragrafi 5 jew 6.
   8.   L-Istati Membri jistgħu jagħtu eżenzjonijiet mill-miżuri imposti taħt il-paragrafu 1(b) fejn l-ivvjaġġar ikun ġustifikat minħabba ħtieġa umanitarja urġenti, jew għal attendenza f’laqgħat intergovernattivi, inklużi dawk promossi mill-Unjoni, jew ospitati minn Stat Membru li jkollu l-Presidenza kurrenti tal-OSKE, fejn isir djalogu politiku li jippromwovi direttament id-demokrazija, id-drittijiet tal-bniedem u l-istat tad-dritt fil-Libja.
   9.   Stat Membru li jixtieq jagħti l-eżenzjonijiet imsemmija fil-paragrafu 8 għandu jinnotifika lill-Kunsill bil-miktub. L-eżenzjoni għandha tiġi kkunsidrata bħala mogħtija bil-kondizzjoni li ma ssir l-ebda oġġezzjoni bil-miktub minn wieħed, jew iżjed, mill-Membri tal-Kunsill, fi żmien jumejn ta’ ħidma minn meta tiġi rċevuta n-notifika tal-eżenzjoni proposta. Fil-każ li wieħed jew iżjed mill-membri tal-Kunsill jagħmlu oġġezzjoni, il-Kunsill, filwaqt li jaġixxi b’maġġoranza kwalifikata, jista’ jiddeċiedi li jagħti l-eżenzjoni proposta.
   10.   F’każijiet fejn, skont il-paragrafi 5, 6, u 8, Stat Membru jawtorizza d-dħul fit-territorju tiegħu, jew it-transitu minnu, ta’ persuni elenkati fl-Anness, l-awtorizzazzjoni għandha tkun limitata għall-iskop li għalih tingħata u għall-persuni kkonċernati minnha.
   Artikolu 6
   1.   Il-fondi, l-assi finanzjarji l-oħra u r-riżorsi ekonomiċi kollha, li huma l-proprjetà ta’ jew ikkontrollati, direttament jew indirettament, minn:

               (a)

               persuni jew entitajiet elenkati fl-Anness II għall-UNSCR 1970 (2011), u persuni u entitajiet addizzjonali indikati mill-Kunsill tas-Sigurtà jew mill-Kumitat f'konformità mal-paragrafu 22 tal-UNSCR 1970 (2011), jew minn individwi jew entitajiet li jaġixxu f'isimhom jew taħt id-direzzjoni tagħhom, jew minn entitajiet li huma l-proprjetà tagħhom jew ikkontrollati minnhom, kif elenkat fl-Anness III;

               (b)

               persuni jew entitajiet mhux koperti mill-Anness III involuti fi jew kompliċi fl-ordni, fil-kontroll, jew fid-direzzjoni b'mod ieħor, tat-twettiq ta' abbużi serji tad-drittijiet tal-bniedem kontra persuni fil-Libja, inkluż b'involviment fi jew b'kompliċità fl-ippjanar, il-kmand, l-ordni jew it-twettiq ta' attakki, bi ksur tal-liġi internazzjonali, inkluż il-bombardament mill-ajru, fuq popolazzjonijiet jew faċilitajiet ċivili, jew minn individwi jew entitajiet li jaġixxu f'isimhom jew taħt id-direzzjoni tagħhom, jew minn entitajiet li huma l-proprjetà tagħhom jew ikkontrollati minnhom, kif elenkat fl-Anness IV;

         għandhom jiġu ffriżati.
   2.   L-ebda fond, assi finanzjarji jew riżorsi ekonomiċi oħra ma għandhom isiru disponibbli, direttament jew indirettament, lil jew għall-benefiċċju ta', persuni fiżiċi jew ġuridiċi jew entitajiet imsemmijin fil-paragrafu 1.
   3.   Jistgħu jsiru eżenzjonijiet għal fondi, assi finanzjarji u riżorsi ekonomiċi li huma:

               (a)

               meħtieġa għal spejjeż bażiċi, inkluż ħlas għal oġġetti tal-ikel, kera jew ipoteka, mediċini u kura medika, taxxi, poloz ta’ assigurazzjoni, u ħlasijiet għall-użu ta’ servizzi pubbliċi;

               (b)

               maħsuba esklużivament għall-ħlas ta' onorarji professjonali raġonevoli u għar-rimbors ta' spejjeż li jkunu konnessi mal-provvediment ta' servizzi legali f'konformità mal-liġijiet nazzjonali; jew

               (c)

               maħsuba esklużivament għall-ħlas ta' onorarji jew kontijiet għal servizz, skont il-liġijiet nazzjonali, għal servizzi ta' rutina fiż-żamma jew il-manteniment ta' fondi ffriżati, assistenza finanzjarja oħra u riżorsi ekonomiċi;

         wara n-notifika mill-Istat Membru kkonċernat lill-Kumitat, fejn adatt, dwar l-intenzjoni li jawtorizza l-aċċess għal tali fondi, assi jew riżorsi ekonomiċi oħra u fin-nuqqas ta' deċiżjoni negattiva mill-Kumitat fi żmien ħamest ijiem ta' xogħol minn tali notifika.
   4.   Jistgħu wkoll isiru eżenzjonijiet għal fondi jew riżorsi ekonomiċi li jkunu:

               (a)

               meħtieġa għal spejjeż straordinarji, wara notifika mill-Istat Membru kkonċernat lill-Kumitat, fejn adatt, u approvazzjoni mill-Kumitat; jew

               (b)

               is-suġġett ta' garanzija jew sentenza ġuridika, amministrattiva jew arbitrali, li f'dak il-każ il-fondi, l-assi finanzjarji l-oħra u r-riżorsi ekonomiċi jistgħu jintużaw biex jissodisfaw dik il-garanzija jew dik is-sentenza bil-kondizzjoni li l-garanzija jew is-sentenza kienet imdaħħla qabel id-data tal-adozzjoni tal-UNSCR 1970 (2011), u mhix għall-benefiċċju ta' persuna jew entità msemmija fil-paragrafu 1, wara notifika mill-Istat Membru kkonċernat lill-Kumitat, fejn adatt;

         5.   Il-paragrafu 1 ma għandux jipprevjeni lil persuna jew entità indikata milli tagħmel ħlas dovut taħt kuntratt li tkun daħlet fih qabel l-elenkar ta' tali persuna jew entità, bil-kondizzjoni li l-Istat Membru rilevanti jkun iddetermina li l-ħlas ma jkunx riċevut direttament jew indirettament minn persuna jew entità msemmija fil-paragrafu 1 u wara notifika mill-Istat Membri rilevanti lill-Kumitat, fejn adatt, dwar l-intenzjoni li jsiru jew jiġu riċevuti tali ħlasijiet jew biex tiġi awtorizzata t-tneħħija tal-iffriżar tal-fondi, l-assi finanzjarji l-oħra jew ir-riżorsi ekonomiċi għal dan il-għan, 10 ijiem ta' xogħol qabel tali awtorizzazzjoni.
   6.   Il-Paragrafu 2 ma għandux japplika għaż-żieda ma’ kontijiet iffriżati ta’:

               (a)

               interessi jew qligħ ieħor dovut fuq dawk il-kontijiet; jew

               (b)

               ħlasijiet dovuti skont kuntratti, ftehimiet jew obbligi li nħolqu qabel id-data li fiha dawk il-kontijiet saru soġġetti għall-miżuri restrittivi;

         bil-kondizzjoni li kwalunkwe imgħax, qligħ ieħor u ħlasijiet bħal dawn jibqgħu jkunu soġġetti għall-paragrafu 1.
   Artikolu 7
   L-ebda pretensjoni, inkluż għal kumpens jew kwalunkwe pretensjoni oħra ta’ dan it-tip, bħal pretensjoni ta’ tpaċija jew pretensjoni koperta minn garanzija, f’rabta ma’ kwalunkwe kuntratt jew transazzjoni li t-twettiq tagħhom kien affettwat, direttament jew indirettament, kompletament jew parzjalment, minħabba miżuri deċiżi skont il-UNSCR 1970 (2011), inklużi miżuri tal-Unjoni jew kwalunkwe Stat Membru f’konformità ma’, kif rikjest minn jew bi kwalunkwe konnessjoni mal-implimentazzjoni tad-deċiżjonijiet rilevanti tal-Kunsill tas-Sigurtà jew miżuri koperti minn din id-Deċiżjoni, ma għandhom jingħataw lill-persuni jew l-entitajiet indikati elenkati fl-Annessi I, II, III jew IV, jew lil kwalunkwe persuna jew entità fil-Libja, inkluż il-Gvern tal-Libja, jew kwalunkwe persuna jew entità li tressaq pretensjoni permezz ta’ jew għall-benefiċċju ta’ kwalunkwe tali persuna jew entità.
   Artikolu 8
   1.   Il-Kunsill għandu jimplimenta modifiki għall-Annessi I u III abbażi tad-determinazzjonijiet li jsiru mill-Kunsill tas-Sigurtà jew mill-Kumitat.
   2.   Il-Kunsill, filwaqt li jaġixxi fuq proposta mill-Istati Membri jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jistabbilixxi l-listi fl-Annessi II u IV u jadotta modifiki għalihom.
   Artikolu 9
   1.   Fejn il-Kunsill tas-Sigurtà jew il-Kumitat jelenka persuna jew entità, il-Kunsill għandu jinkludi tali persuna jew entità fl-Annessi I jew III.
   2.   Meta l-Kunsill jiddeċiedi li jissoġġetta persuna jew entità għall-miżuri msemmija fl-Artikoli 5(1)(b) u 6(1)(b), huwa għandu jemenda l-Annessi II u IV kif meħtieġ.
   3.   Il-Kunsill għandu jikkomunika d-deċiżjoni tiegħu lill-persuna jew l-entità msemmija fil-paragrafi 1 u 2, inklużi r-raġunijiet għall-elenkar, jew direttament, jekk l-indirizz ikun magħruf, jew permezz tal-pubblikazzjoni ta' notifika, u jipprovdi lil tali persuna jew entità opportunità li tippreżenta osservazzjonijiet.
   4.   Fejn jiġu ppreżentati osservazzjonijiet, jew fejn tiġi ppreżentata evidenza sostanzjali ġdida, il-Kunsill għandu jerġa’ jeżamina d-deċiżjoni tiegħu u jinforma lill-persuna jew entità kif meħtieġ.
   Artikolu 10
   1.   L-Annessi I, II, III u IV għandhom jinkludu r-raġunijiet għall-elenkar tal-persuni u l-entitajiet elenkati kkonċernati, kif ipprovduti mill-Kunsill tas-Sigurtà jew mill-Kumitat fir-rigward tal-Annessi I u III.
   2.   L-Annessi I, II, III u IV għandhom jinkludu wkoll, fejn disponibbli, l-informazzjoni meħtieġa għall-identifikazzjoni tal-persuni u l-entitajiet ikkonċernati, kif ipprovduta mill-Kunsill tas-Sigurtà jew mill-Kumitat fir-rigward tal-Annessi I u III. Fir-rigward tal-persuni, tali informazzjoni tista’ tinkludi l-ismijiet, inklużi l-psewdonimi, id-data u l-post ta’ twelid, iċ-ċittadinanza, in-numri tal-passaport u tal-karta tal-identità, is-sess, l-indirizz jekk magħruf, u l-funzjoni jew il-professjoni. Fir-rigward tal-entitajiet, tali informazzjoni tista tinkludi l-ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju. L-Annessi I u III għandhom jinkludu wkoll id-data tal-indikazzjoni mill-Kunsill tas-Sigurtà jew mill-Kumitat.
   Artikolu 11
   Sabiex jiġi massimizzat l-impatt tal-miżuri stipulati f'din id-Deċiżjoni, l-Unjoni għandha tħeġġeġ lil Stati terzi biex jadottaw miżuri restrittivi simili.
   Artikolu 12
   1.   Din id-Deċiżjoni għandha tiġi riveduta, emendata jew imħassra kif adatt, b'mod partikolari fid-dawl tad-deċiżjonijiet rilevanti mill-Kunsill tas-Sigurtà.
   2.   Il-miżuri msemmija fl-Artikoli 5(1)(b) u 6(1)(b) għandhom jiġu riveduti f'intervalli regolari u minn tal-inqas kull 12-il xahar. Huma ma għandhomx jibqgħu japplikaw fir-rigward tal-persuni u l-entitajiet ikkonċernati jekk il-Kunsill jiddetermina, f'konformità mal-proċedura msemmija fl-Artikolu 8(2), li l-kondizzjonijiet għall-applikazzjoni tagħhom ma għadhomx sodisfatti.
   Artikolu 13
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, it-28 ta’ Frar 2011.

            Għall-Kunsill

            Il-President

         MARTONYI J.

      ANNESS I

         Lista ta' persuni msemmija fl-Artikolu 5(1)(a)

                  1.

                     AL-BAGHDADI, Dr Abdulqader Mohammed

                  Numru tal-passaport: B010574. Data tat-twelid: 01/07/1950.
                  Kap tal-Uffiċċju ta' Kollegament tal-Kumitati Rivoluzzjonarji. Kumitati Rivoluzzjonarji involuti fi vjolenza kontra d-dimostranti.
                  Data tal-indikazzjoni tan-NU: 26.2.2011.

                  2.

                     DIBRI, Abdulqader Yusef

                  Data tat-twelid: 1946. Post tat-twelid: Houn, il-Libja.
                  Kap tas-sigurtà personali ta' Muammar QADHAFI. Responsabbiltà għas-sigurtà tar-reġim. Passat ta' ordnijiet ta' vjolenza kontra d-dissidenti.
                  Data tal-indikazzjoni tan-NU: 26.2.2011.

                  3.

                     DORDA, Abu Zayd Umar

                  Direttur, Organizzazzjoni tas-Sigurtà Esterna. Fidil għar-reġim. Kap tal-aġenzija tal-intelligence esterna.
                  Data tal-indikazzjoni tan-NU: 26.2.2011.

                  4.

                     JABIR, Maġġur Ġeneral Abu Bakr Yunis

                  Data tat-twelid: 1952. Post tat-twelid: Jalo, il-Libja.
                  Ministru tad-Difiża. Responsabbiltà ġenerali għall-azzjonijiet tal-forzi armati.
                  Data tal-indikazzjoni tan-NU: 26.2.2011.

                  5.

                     MATUQ, Matuq Mohammed

                  Data tat-twelid: 1956. Post tat-twelid: Khoms.
                  Segretarju għall-Utilitajiet. Membru anzjan tar-reġim. Involviment mal-Kumitati Rivoluzzjonarji. Fil-passat kien involut f'suppressjoni tad-dissens u l-vjolenza.
                  Data tal-indikazzjoni tan-NU: 26.2.2011.

                  6.

                     QADHAF AL-DAM, Sayyid Mohammed

                  Data tat-twelid:1948. Post tat-twelid: Sirte, il-Libja.
                  Kuġin ta' Muammar QADHAFI. Fis-snin 80, Sayyid kien involut fil-kampanja tal-assassinju tad-dissidenti u allegatament responsabbli minn diversi mwiet fl-Ewropa. Huwa suspettat ukoll li kien involut fl-akkwist tal-armi.
                  Data tal-indikazzjoni tan-NU: 26.2.2011.

                  7.

                     QADHAFI, Aisha Muammar

                  Data tat-twelid: 1978. Post tat-twelid: Tripli, il-Libja.
                  Bint Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  8.

                     QADHAFI, Hannibal Muammar

                  Numru tal-passaport: B/002210. Data tat-twelid: 20/09/1975. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  9.

                     QADHAFI, Khamis Muammar

                  Data tat-twelid: 1978. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim. Kmand tal-unitajiet militari involuti fir-ripressjoni tad-dimostrazzjonijiet.
                  Data tal-indikazzjoni tan-NU: 26.2.2011.

                  10.

                     QADHAFI, Mohammed Muammar

                  Data tat-twelid: 1970. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  11.

                     QADHAFI Muammar Mohammed Abu Minyar

                  Data tat-twelid: 1942. Post tat-twelid: Sirte, il-Libja.
                  Mexxej tar-Rivoluzzjoni, Kmandant Suprem tal-Forzi Armati. Responsabbiltà għall-ordni tar-ripressjoni tad-dimostrazzjonijiet, abbużi tad-drittijiet tal-bniedem.
                  Data tal-indikazzjoni tan-NU: 26.2.2011.

                  12.

                     QADHAFI, Mutassim

                  Data tat-twelid: 1976. Post tat-twelid: Tripli, il-Libja.
                  Konsulent tas-Sigurtà Nazzjonali. Iben Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  13.

                     QADHAFI, Saadi

                  Numru tal-passaport: 014797. Data tat-twelid: 25/05/1973. Post tat-twelid: Tripli, il-Libja.
                  Kmandant tal-Forzi Speċjali. Iben Muammar QADHAFI. Assoċjazzjoni mill-qrib mar-reġim. Kmand tal-unitajiet militari involuti fir-ripressjoni tad-dimostrazzjonijiet.
                  Data tal-indikazzjoni tan-NU: 26.2.2011.

                  14.

                     QADHAFI, Saif al-Arab

                  Data tat-twelid: 1982. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  15.

                     QADHAFI, Saif al-Islam

                  Numru tal-passaport: B014995. Data tat-twelid: 25/06/1972. Post tat-twelid: Tripli, il-Libja.
                  Direttur, Fondazzjoni Qadhafi. Iben Muammar QADHAFI. Assoċjazzjoni mill-qrib mar-reġim. Dikjarazzjonijiet pubbliċi xewwiexa li jħeġġu l-vjolenza kontra d-dimostranti.
                  Data tal-indikazzjoni tan-NU: 26.2.2011.

                  16.

                     AL-SENUSSI, Kurunell Abdullah

                  Data tat-twelid: 1949. Post tat-twelid: is-Sudan.
                  Direttur tal-Intelligence Militari. Involviment tal-Intelligence Militari fis-suppressjoni tad-dimostrazzjonijiet. Passat li jinkludi suspett ta' involviment fil-massakru tal-ħabs ta' Abu Selim. Ikkundannat in absentia għall-bumbardament ta' titjira tal-UTA. Ħaten Muammar QADHAFI.
                  Data tal-indikazzjoni tan-NU: 26.2.2011.

      ANNESS II

         Lista ta' persuni msemmija fl-Artikolu 5(1)(b)

                  Isem

                  Informazzjoni ta' identifikazzjoni

                  Raġunijiet

                  Data tal-inklużjoni fil-lista

                  1.

                  ABDULHAFIZ, Kurunell Mas’ud

                  Pożizzjoni: Kmandant tal-Forzi Armati

                  it-tielet fil-kmand tal-Forzi Armati. Rwol sinifikanti fl- Intelligence Militari.

                  28.2.2011

                  2.

                  ABDUSSALAM, Abdussalam Mohammed

                  Pożizzjoni: Kap ta' Kontra t-Terroriżmu, Organizzazzjoni għas-Sigurtà Esterna
                  Data tat-twelid: 1952
                  Post tat-twelid: Tripli, il-Libja

                  Membru prominenti tal-Kumitat Rivoluzzjonarju. Sieħeb qrib ta' Muammar QADHAFI.

                  28.2.2011

                  3.

                  ABU SHAARIYA

                  Pożizzjoni: Viċi Kap, Organizzazzjoni għas-Sigurtà Esterna

                  Membru prominenti tar-reġim. Ħaten Muammar QADHAFI.

                  28.2.2011

                  4.

                  ASHKAL, Al-Barrani

                  Membru anzjan tar-reġim.

                  28.2.2011

                  5.

                  ASHKAL, Omar

                  Pożizzjoni: Kap, Moviment tal-Kumitati Rivoluzzjonarji
                  Post tat-twelid: Sirte, il-Libja

                  Kumitati Rivoluzzjonarji involuti fi vjolenza kontra d-dimostranti.

                  28.2.2011

                  6.

                  QADHAF AL-DAM, Ahmed Mohammed

                  Data tat-twelid: 1952
                  Post tat-twelid: L-Eġittu

                  Kuġin ta' Muammar QADHAFI. Huwa mifhum li ilu mill-1995 jikkmanda battaljun elitista tal-armata responsabbli għas-sigurtà personali ta' Qadhafi u li għandu rwol ewlieni fl-Organizzazzjoni għas-Sigurtà Esterna. Huwa kien involut fl-ippjanar ta' operazzjonijiet kontra dissidenti Libjani barra mill-pajjiż u kien direttament involut f'attivitajiet terroristiċi.

                  28.2.2011

                  7.

                  AL-BARASSI, Safia Farkash

                  Data tat-twelid: 1952
                  Post tat-twelid: Al Bayda, il-Libja

                  Mart Muammar QADHAFI.
                  Assoċjazzjoni mill-qrib mar-reġim.

                  28.2.2011

                  8.

                  SALEH, Bachir

                  Data tat-twelid: 1946
                  Post tat-twelid: Traghen

                  Kap tal-Kabinett tal-Mexxej.
                  Assoċjazzjoni mill-qrib mar-reġim.

                  28.2.2011

                  9.

                  Il-Ġeneral TOHAMI, Khaled

                  Data tat-twelid: 1946
                  Post tat-twelid: Genzur

                  Direttur tal-Uffiċċju għas-Sigurtà Interna.
                  Assoċjazzjoni mill-qrib mar-reġim.

                  28.2.2011

                  10.

                  FARKASH, Mohammed Boucharaya

                  Data tat-twelid: 1 ta' Lulju 1949
                  Post tat-twelid: Al-Bayda

                  Direttur tal-intelligence fl-Uffiċċju għas-Sigurtà Esterna.
                  Assoċjazzjoni mill-qrib mar-reġim.

                  28.2.2011

      ANNESS III

         Lista ta' persuni u entitajiet imsemmija fl-Artikoli 6(1)(a)

                  1.

                     QADHAFI, Aisha Muammar

                  Data tat-twelid: 1978. Post tat-twelid: Tripli, il-Libja.
                  Bint Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  2.

                     QADHAFI, Hannibal Muammar

                  Numru tal-passaport: B/002210. Data tat-twelid: 20/09/1975. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  3.

                     QADHAFI, Khamis Muammar

                  Data tat-twelid: 1978. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim. Kmand tal-unitajiet militari involuti fir-ripressjoni tad-dimostrazzjonijiet.
                  Data tal-indikazzjoni tan-NU: 26.2.2011.

                  4.

                     QADHAFI, Muammar Mohammed Abu Minyar

                  Data tat-twelid: 1942. Post tat-twelid: Sirte, il-Libja.
                  Mexxej tar-Rivoluzzjoni, Kmandant Suprem tal-Forzi Armati. Responsabbiltà li ordna r-ripressjoni tad-dimostrazzjonijiet, abbużi tad-drittijiet tal-bniedem.
                  Data tal-indikazzjoni tan-NU: 26.2.2011.

                  5.

                     QADHAFI, Mutassim

                  Data tat-twelid: 1976. Post tat-twelid: Tripli, il-Libja.
                  Konsulent tas-Sigurtà Nazzjonali. Iben Muammar QADHAFI. Assoċjazzjoni mill-qrib mar-reġim.
                  Data tal-indikazzjoni tan-NU: 26.2.2011.

                  6.

                     QADHAFI, Saif al-Islam

                  Direttur, Fondazzjoni Qadhafi. Numru tal-passaport: B014995. Data tat-twelid: 25/06/1972. Post tat-twelid: Tripli, il-Libja.
                  Iben Muammar QADHAFI. Assoċjazzjoni mill-qrib mar-reġim. Dikjarazzjonijiet pubbliċi xewwiexa li jħeġġu l-vjolenza kontra d-dimostranti.
                  Data tal-indikazzjoni tan-NU: 26.2.2011.

      ANNESS IV

         Lista ta' persuni u entitajiet imsemmija fl-Artikoli 6(1)(b)

                  Isem

                  Informazzjoni ta' identifikazzjoni

                  Raġunijiet

                  Data tal-inklużjoni fil-lista

                  1.

                  ABDULHAFIZ, Kurunell Mas’ud

                  Pożizzjoni: Kmandant tal-Forzi Armati

                  it-tielet fil-kmand tal-Forzi Armati. Rwol sinifikanti fl- Intelligence Militari.

                  28.2.2011

                  2.

                  ABDUSSALAM, Abdussalam Mohammed

                  Pożizzjoni: Kap ta' Kontra t-Terroriżmu, Organizzazzjoni għas-Sigurtà Esterna
                  Data tat-twelid: 1952
                  Post tat-twelid: Tripli, il-Libja

                  Membru prominenti tal-Kumitat Rivoluzzjonarju. Sieħeb qrib ta' Muammar QADHAFI.

                  28.2.2011

                  3.

                  ABU SHAARIYA

                  Pożizzjoni: Viċi Kap, Organizzazzjoni għas-Sigurtà Esterna

                  Membru prominenti tar-reġim. Ħaten Muammar QADHAFI.

                  28.2.2011

                  4.

                  ASHKAL, Al-Barrani

                  Pożizzjoni: Viċi Direttur, Intelligence Militari

                  Membru anzjan tar-reġim.

                  28.2.2011

                  5.

                  ASHKAL, Omar

                  Pożizzjoni: Kap, Moviment tal-Kumitati Rivoluzzjonarji
                  Post tat-twelid: Sirte, il-Libja

                  Kumitati Rivoluzzjonarji involuti fi vjolenza kontra d-dimostranti.

                  28.2.2011

                  6.

                  AL-BAGHDADI, Dr Abdulqader Mohammed

                  Pożizzjoni: Kap tal-Uffiċċju ta' Kollegament tal-Kumitati Rivoluzzjonarji,
                  Nru tal-passaport: B010574
                  Data tat-twelid: 01/07/1950

                  Kumitati Rivoluzzjonarji involuti fi vjolenza kontra d-dimostranti.

                  28.2.2011

                  7.

                  DIBRI, Abdulqader Yusef

                  Pożizzjoni: Kap tas-sigurtà personali ta' Muammar QADHAFI.
                  Data tat-twelid: 1946
                  Post tat-twelid: Houn, il-Libja

                  Responsabbiltà għas-sigurtà tar-reġim. Storja ta' vjolenza kontra dissidenti.

                  28.2.2011

                  8.

                  DORDA, Abu Zayd Umar

                  Pożizzjoni: Direttur, Organizzazzjoni għas-Sigurtà Esterna

                  Fidil għar-reġim. Kap tal-aġenzija tal-intelligence esterna.

                  28.2.2011

                  9.

                  JABIR, Ġeneral Maġġur Abu Bakr Yunis

                  Pożizzjoni: Ministru tad-Difiża.
                  Data tat-twelid: 1952
                  Post tat-twelid: Jalo, il-Libja

                  Responsabbiltà ġenerali għall-azzjonijiet tal-forzi armati.

                  28.2.2011

                  10.

                  MATUQ, Matuq Mohammed

                  Pożizzjoni: Segretarju għall-Utilitajiet
                  Data tat-twelid: 1956
                  Post tat-twelid: Khoms

                  Membru anzjan tar-reġim. Involviment mal-Kumitati Rivoluzzjonarji. Fil-passat, storja ta' involviment fis-soppressjoni tad-dissidenti u vjolenza.

                  28.2.2011

                  11.

                  QADHAF AL-DAM, Ahmed Mohammed

                  Data tat-twelid: 1952
                  Post tat-twelid: L-Eġittu

                  Kuġin ta' Muammar QADHAFI. Huwa mifhum li ilu mill-1995 jikkmanda battaljun elitista tal-armata responsabbli għas-sigurtà personali ta' Qadhafi u li għandu rwol ewlieni fl-Organizzazzjoni għas-Sigurtà Esterna. Huwa kien involut fl-ippjanar ta' operazzjonijiet kontra dissidenti Libjani barra mill-pajjiż u kien direttament involut f'attivitajiet terroristiċi.

                  28.2.2011

                  12.

                  QADHAF AL-DAM, Sayyid Mohammed

                  Data tat-twelid: 1948
                  Post tat-twelid: Sirte, il-Libja

                  Kuġin ta' Muammar QADHAFI. Fit-tmeninijiet, Sayyid kien involut fil-kampanja tal-qtil ta' dissidenti u allegatament responsabbli għal diversi mwiet fl-Ewropa. tal-armi.

                  28.2.2011

                  13.

                  QADHAFI, Mohammed Muammar

                  Pożizzjoni: Chairman tal-Kumpannija Ġenerali tal-Posta u t-Telekomunikazzjoni
                  Data tat-twelid: 1970
                  Post tat-twelid: Tripli, il-Libja

                  Iben Muammar QADHAFI. Assoċjazzjoni mill-qrib mar- reġim.

                  28.2.2011

                  14.

                  QADHAFI, Saadi

                              Pożizzjoni: Kmandant tal-Forzi Speċjali

                              Nru tal-passaport 014797

                              Data tat-twelid: 25/05/1973

                              Post tat-twelid: Tripli, il-Libja

                  Iben Muammar QADHAFI. Assoċjazzjoni mill-qrib mar-reġim. Kmand tal-unitajiet militari involuti fir-ripressjoni tad-dimostranti.

                  28.2.2011

                  15.

                  QADHAFI, Saif al-Arab

                  Data tat-twelid: 1982
                  Post tat-twelid: Tripli, il-Libja

                  Iben Muammar QADHAFI. Assoċjazzjoni mill-qrib mar-reġim.

                  28.2.2011

                  16.

                  AL-SENUSSI, Kurunell Abdullah (Al-Megrahi)

                  Pożizzjoni: Direttur tal-Intelligence Militari
                  Data tat-twelid: 1949
                  Post tat-twelid: Sudan

                  Involviment tal-Intelligence Militari fis-soppressjoni tad-dimostrazzjoni. Fil-passat, issuspettat bl-involviment fil-massakru tal-ħabs Abu Selim. Ikkundannat in absentia għall-bumbardament ta' titjira tal-UTA. Ħaten Muammar QADHAFI.

                  28.2.2011

                  17.

                  AL-BARASSI, Safia Farkash

                  Data tat-twelid: 1952
                  Post tat-twelid: Al Bayda, il-Libja

                  Mart Muammar QADHAFI.
                  Assoċjazzjoni mill-qrib mar-reġim.

                  28.2.2011

                  18.

                  SALEH, Bachir

                  Data tat-twelid: 1946
                  Post tat-twelid: Traghen

                  Kap tal-Kabinett tal-Mexxej.
                  Assoċjazzjoni mill-qrib mar-reġim.

                  28.2.2011

                  19.

                  Il-Ġeneral TOHAMI, Khaled

                  Data tat-twelid: 1946
                  Post tat-twelid: Genzur

                  Direttur tal-Uffiċċju għas-Sigurtà Interna.
                  Assoċjazzjoni mill-qrib mar-reġim.

                  28.2.2011

                  20.

                  FARKASH, Mohammed Boucharaya

                  Data tat-twelid: 1 ta' Lulju 1949
                  Post tat-twelid: Al-Bayda

                  Direttur tal-intelligence fl-Uffiċċju għas-Sigurtà
                  Esterna. Assoċjazzjoni mill-qrib mar-reġim.

                  28.2.2011


title: Deċiżjoni tal-Kunsill tas-26 ta’ Ġunju 2017 li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Professjonali

text:
               28.6.2017

               MT

               Il-Ġurnal Uffiċjali tal-Unjoni Ewropea

               C 204/2

         DEĊIŻJONI TAL-KUNSILL
   tas-26 ta’ Ġunju 2017
   li ġġedded il-Bord Governattiv taċ-Ċentru Ewropew għall-Iżvilupp ta’ Taħriġ Professjonali
   (2017/C 204/03)
   IL-KUNSILL TAL-UNJONI EWROPEA,
   Wara li kkunsidra r-Regolament tal-Kunsill (KEE) Nru 337/75 tal-10 ta’ Frar 1975 li jwaqqaf Ċentru Ewropew għall-Iżvilupp ta’ Taħriġ Professjonali, u b’mod partikolari l-Artikolu 4 tiegħu (1),
   Wara li kkunsidra n-nomina ppreżentata mill-Gvern Daniż,
   Billi:

               (1)

               Bid-Deċiżjonijiet tiegħu tal-14 ta’ Lulju 2015 (2) u tal-14 ta’ Settembru 2015 (3), il-Kunsill ħatar il-membri tal-Bord Governattiv taċ-Ċentru Ewropew għall-Iżvilupp ta’ Taħriġ Professjonali għall-perijodu mit-18 ta’ Settembru 2015 sas-17 ta’ Settembru 2018.

               (2)

               Konsegwentement għar-riżenja tas-Sur Lars MORTENSEN, sar disponibbli siġġu ta’ membru fuq il-Bord Governattiv taċ-Ċentru għad-Danimarka fil-kategorija tar-rappreżentanti tal-Gvern.

               (3)

               Jinħtieġ li l-membri tal-Bord Governattiv taċ-Ċentru msemmi hawn fuq jinħatru għall-bqija tal-mandat attwali, li jiskadi fis-17 ta’ Settembru 2018.

         IDDEĊIEDA KIF ĠEJ:
   Artikolu 1
   Il-persuna li ġejja hija b’dan maħtura membru tal-Bord Governattiv taċ-Ċentru Ewropew għall-Iżvilupp ta’ Taħriġ Professjonali għall-bqija tal-mandat, li jiskadi fis-17 ta’ Settembru 2018:
   RAPPREŻENTANTI TAL-GVERN:

               DANIMARKA

               Is-Sinjura Lise Lotte TOFT

         Artikolu 2
   Din id-Deċiżjoni għandha tiġi ppubblikata, għall-informazzjoni, f’Il-Ġurnal Uffiċjali tal-Unjoni Ewropea.

      Magħmul fil-Lussemburgu, is-26 ta’ Ġunju 2017.

            Għall-Kunsill

            Il-President

         J. MIZZI

      (1)  ĠU L 39, 13.2.1975, p. 1.

      (2)  ĠU C 232, 16.7.2015, p. 2.

      (3)  ĠU C 305, 16.9.2015, p. 2.


title: 2006/538/KE,Euratom: Deċiżjoni tal-Kunsill u l-Kummissjoni ta’ l- 24 ta’ Jannar 2006 dwar il-konklużjoni tal-Protokoll għall-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Ukraina, min-naħa l-oħra, (PCA) dwar l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja, u r-Repubblika Slovakka mal-PCA u dwar aġġustamenti għall-PCA

text:
               16.8.2006

               MT

               Il-Ġurnal Uffiċjali ta’ l-Unjoni Ewropea

               21

         DEĊIŻJONI TAL-KUNSILL U L-KUMMISSJONI
   ta’ l-24 ta’ Jannar 2006
   dwar il-konklużjoni tal-Protokoll għall-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Ukraina, min-naħa l-oħra, (PCA) dwar l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja, u r-Repubblika Slovakka mal-PCA u dwar aġġustamenti għall-PCA
   (2006/538/KE, Euratom)
   IL-KUNSILL TA’ L-UNJONI EWROPEA U L-KUMMISSJONI TAL-KOMUNITAJIET EWROPEJ,
   Wara li kkunsidraw t-Trattat li jistabbilixxi l-Komunità Ewropea, u b'mod partikolari l-Artikolu 44(2), l-aħħar sentenza ta' l-Artikolu 47(2), u l-Artikoli 55, 57(2), 71, 80(2), 93, 94, 133 u 181a, flimkien mat-tieni sentenza ta' l-Artikolu 300(2) u l-ewwel subparagrafu ta' l-Artikolu 300 (3), tiegħu,
   Wara li kkunsidraw t-Trattat li jistabbilixxi l-Komunità Ewropea ta' l-Enerġija Atomika, u b'mod partikolari t-tieni paragrafu ta’ l-Artikolu 101 tiegħu,
   Wara li kkunsidra t-Trattat ta' Adeżjoni ta' l-2003, u b'mod partikolari l-Artikolu 2(3) tiegħu,
   Wara li kkunsidra l-Att ta' Adeżjoni ta' l-2003, u b'mod partikolari l-Artikolu 6(2) tiegħu,
   Wara li kkunsidra l-proposta mill-Kummissjoni,
   Wara li kkunsidra l-Opinjoni tal-Parlament Ewropew (1),
   Wara li kkunsidraw l-approvazzjoni tal-Kunsill skond l-Artikolu 101 tat-Trattat li jistabbilixxi l-Komunità Ewropea ta' l-Enerġija Atomika,
   Billi:

               (1)

               Il-Protokoll għall-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Ukraina, min-naħa l-oħra, (PCA) dwar l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja, u r-Repubblika Slovakka mal-PCA u dwar aġġustamenti għall-PCA ġie ffirmat f'isem i-Komunità Ewropea u l-Istati Membri fid-29 ta' April 2004 skond id-Deċiżjoni 2006/537/KE tal-Kunsill (2).

               (2)

               Sakemm jidħol fis-seħħ, il-Protokoll ġie applikat fuq bażi provviżorja sa mid-data ta' l-adeżjoni.

               (3)

               Il-Protokoll għandu jiġi approvat,

         IDDEĊIDEW KIF ĠEJ:
   Artikolu 1
   Il-Protokoll għall-Ftehim ta' Sħubija u Koperazzjoni bejn il-Komunitajiet Ewropej u l-Istati Membri tagħhom, min-naħa waħda, u l-Ukraina, min-naħa l-oħra, (PCA) dwar l-adeżjoni tar-Repubblika Ċeka, ir-Repubblika ta' l-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika ta' l-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja, u r-Repubblika Slovakka mal-PCA u dwar aġġustamenti għall-PCA hu b'dan approvat f'isem il-Komunità Ewropea, i-Komunità Ewropea ta' l-Enerġija Atomika u l-Istati Membri.
   It-Test tal-Protokoll hu mehmuż ma' din id-Deċiżjoni (3).
   Artikolu 2
   Il-President tal-Kunsill għandu, f'isem il-Komunità Ewropea u l-Istati Membri tagħha, jagħti notifika kif previst fl-Artikolu 4 tal-Protokoll. Il-President tal-Kummissjoni għandu fl-istess waqt jagħti tali notifika f'isem il-Komunità Ewropea ta' l-Enerġija Atomika.

      Magħmula fi Brussel, nhar l-24 ta’ Jannar 2006.

            Għall-Kummissjoni

            Il-President

         K.-H. GRASSER

            Għall-Kunsill

            Il-President

         J. M. BARROSO

      (1)  ĠU C 174 E, 14.7.2005, p. 45.

      (2)  Ara paġna 15 ta’ dan il-Ġurnal Uffiċjali.

      (3)  Ara paġna 16 ta’ dan il-Ġurnal Uffiċjali.


title: Deċiżjoni tal-Kunsill 2011/518/PESK tal- 25 ta’ Awwissu 2011 li taħtar lir-Rappreżentant Speċjali tal-Unjoni Ewropea għall-Kawkasu tan-Nofsinhar u l-kriżi fil-Ġeorġja

text:
               27.8.2011

               MT

               Il-Ġurnal Uffiċjali tal-Unjoni Ewropea

               L 221/5

         DEĊIŻJONI TAL-KUNSILL 2011/518/PESK
   tal-25 ta’ Awwissu 2011
   li taħtar lir-Rappreżentant Speċjali tal-Unjoni Ewropea għall-Kawkasu tan-Nofsinhar u l-kriżi fil-Ġeorġja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-20 ta’ Frar 2006, il-Kunsill adotta l-Azzjoni Konġunta 2006/121/PESK (1) li ħatret lis-Sur Peter SEMNEBY bħala r-Rappreżentant Speċjali tal-Unjoni Ewropea għall-Kawkasu tan-Nofsinhar. Il-mandat tas-Sur Peter SEMNEBY skada fit-28 ta' Frar 2011.

               (2)

               Fil-25 ta' Settembru 2008, il-Kunsill adotta l-Azzjoni Konġunta 2008/760/PESK (2) li ħatret lis-Sur Pierre MOREL bħala r-Rappreżentant Speċjali tal-Unjoni Ewropea għall-kriżi fil-Ġeorġja. Il-mandat tas-Sur Pierre MOREL jiskadi fil-31 ta' Awwissu 2011.

               (3)

               Għandu jinħatar Rappreżentant Speċjali tal-Unjoni Ewropea (RSUE) għall-Kawkasu tan-Nofsinhar u l-kriżi fil-Ġeorġja għall-perijodu mill-1 ta' Settembru 2011 sat-30 ta' Ġunju 2012.

               (4)

               Il-mandat tar-RSUE ser ikun implimentat fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif previst fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Ħatra
   Is-Sur Philippe LEFORT huwa b’dan maħtur bħala r-Rappreżentant Speċjali tal-Unjoni Ewropea (RSUE) għall-Kawkasu tan-Nofsinhar u l-kriżi fil-Ġeorġja għall-perijodu mill-1 ta’ Settembru 2011 sat-30 ta’ Ġunju 2012. Il-mandat tar-RSUE jista' jiġi terminat qabel, jekk il-Kunsill jiddeċiedi hekk, fuq proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ).
   Artikolu 2
   Objettivi ta’ politika
   Il-mandat tar-RSUE għandu jkun ibbażat fuq l-objettivi ta' politika tal-Unjoni għall-Kawkasu tan-Nofsinhar, inklużi l-objettivi disposti fil-Konklużjonijiet tal-laqgħa straordinarja tal-Kunsill Ewropew fi Brussell tal-1 ta' Settembru 2008 u fil-Konklużjonijiet tal-Kunsill tal-15 ta' Settembru 2008. Dawk l-objettivi jinkludu:

               (a)

               f'konformità mal-mekkaniżmi eżistenti, inklużi l-Organizzazzjoni għas-Sigurtà u Kooperazzjoni fl-Ewropa (OSCE) u l-Grupp ta' Minsk tagħha, li ssir prevenzjoni ta’ konflitti fir-reġjun, li jingħata kontribut għal soluzzjoni paċifika tal-konflitti fir-reġjun, inklużi l-kriżi fil-Ġeorġja u l-konflitt f'Nagorno-Karabakh, permezz tal-promozzjoni tar-ritorn tar-refuġjati u ta’ persuni spostati f'pajjiżhom u permezz ta' mezzi oħra adatti, u li tiġi appoġġata l-implimentazzjoni ta' tali soluzzjoni f'konformità mal-prinċipji tad-dritt internazzjonali;

               (b)

               li jkun hemm impenn kostruttiv mal-atturi ewlenin interessati fir-rigward tar-reġjun;

               (c)

               li titħeġġeġ u tiġi appoġġata aktar il-kooperazzjoni bejn l-Armenja, l-Azerbajġan u l-Ġeorġja, u, skont il-każ, il-pajjiżi ġirien tagħhom;

               (d)

               li jittejbu l-effikaċja u l-viżibbiltà tal-Unjoni fir-reġjun.

         Artikolu 3
   Mandat
   Sabiex jinkisbu l-objettivi ta' politika, il-mandat tar-RSUE għandu jkun:

               (a)

               li jiżviluppa kuntatti mal-gvernijiet, il-parlamenti, atturi politiċi ewlenin oħra, il-ġudikatura u s-soċjetà ċivili fir-reġjun;

               (b)

               li iħeġġeġ lill-pajjiżi fir-reġjun biex jikkooperaw dwar temi reġjonali ta' interess komuni, bħal theddid komuni għas-sigurtà, il-ġlieda kontra t-terroriżmu, it-traffikar illeċitu u l-kriminalità organizzata;

               (c)

               li jikkontribwixxi għas-soluzzjoni paċifika tal-konflitti f'konformità mal-prinċipji tad-dritt internazzjonali u jiffaċilita l-implimentazzjoni ta' tali soluzzjoni f'koordinazzjoni mill-qrib man-Nazzjonijiet Uniti, mal-OSCE u l-Grupp ta' Minsk tagħha;

               (d)

               fir-rigward tal-kriżi fil-Ġeorġja:

                           (i)

                           li jgħin fit-tħejjija tad-diskussjonijiet internazzjonali li jsiru taħt il-punt 6 tal-pjan ta' soluzzjoni tat-12 ta' Awwissu 2008 ("Diskussjoni Internazzjonali ta' Ġinevra") u l-miżuri tiegħu ta' implimentazzjoni tat-8 ta' Settembru 2008, ukoll dwar arranġamenti għas-sigurtà u l-istabbiltà fir-reġjun, il-kwistjoni tar-refuġjati u ta' persuni spostati f'pajjiżhom, abbażi tal-prinċipji rikonoxxuti fil-livell internazzjonali, u kwalunkwe suġġett ieħor, bi qbil komuni bejn il-partijiet,

                           (ii)

                           li jgħin biex tiġi stabbilita l-pożizzjoni tal-Unjoni u jirrappreżentaha, fil-livell tar-RSUE, fid-diskussjonijiet imsemmija fil-punt (i), u

                           (iii)

                           li jiffaċilita l-implimentazzjoni tal-pjan ta' soluzzjoni tat-12 ta' Awwissu 2008 u tal-miżuri tiegħu ta' implimentazzjoni tat-8 ta' Settembru 2008;

               (e)

               li jiffaċilita l-iżvilupp u l-implimentazzjoni ta' miżuri ta' bini ta' fiduċja;

               (f)

               li jgħin fit-tħejjija, skont il-każ, tal-kontributi tal-Unjoni għall-implimentazzjoni ta’ soluzzjoni possibbli tal-konflitt;

               (g)

               li jintensifika d-djalogu tal-Unjoni mal-atturi ewlenin ikkonċernati fir-rigward tar-reġjun;

               (h)

               li jassisti lill-Unjoni fl-iżvilupp ulterjuri ta' politika komprensiva lejn il-Kawkasu tan-Nofsinhar;

               (i)

               li, fil-qafas tal-attivitajiet stabbiliti f’dan l-Artikolu, jikkontribwixxi għall-implimentazzjoni tal-politika tal-UE dwar id-drittijiet tal-bniedem u l-Linji Gwida tal-UE dwar id-Drittijiet tal-Bniedem, b'mod partikolari fir-rigward tat-tfal u n-nisa f'żoni milquta minn konflitti, speċjalment bil-monitoraġġ u t-trattament tal-iżviluppi f'dan ir-rigward.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ.
   2.   Il-Kumitat Politiku u ta' Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta' kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f'koordinazzjoni mill-qrib mas-Servizz Ewropew għall-Azzjoni Esterna (SEAE).
   Artikolu 5
   Finanzjament
   1.   L-ammont ta' referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta' Settembru 2011 sat-30 ta' Ġunju 2012 għandu jkun ta' EUR 1 758 000.
   2.   In-nefqa ffinanzjata mill-ammont stipulat fil-paragrafu 1 għandha tkun eleġibbli mill-1 ta’ Settembru 2011. In-nefqa għandha tiġi amministrata konformement mal-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jkun responsabbli quddiem il-Kummissjoni għal kull nefqa.
   Artikolu 6
   Il-kostituzzjoni u l-kompożizzjoni tal-iskwadra
   1.   Fil-limiti tal-mandat tar-RSUE u tal-mezzi finanzjarji korrispondenti li jsiru disponibbli, ir-RSUE għandu jkun responsabbli għat-twaqqif ta’ skwadra. L-iskwadra għandha tinkludi konsulenza esperta dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront dwar il-kompożizzjoni tal-iskwadra.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta' persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru kkonċernat, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri mal-istituzzjonijiet tal-Unjoni jew mas-SEAE jistgħu wkoll jiġu assenjati lir-RSUE. Il-persunal internazzjonali b’kuntratt għandu jkollu ċ-ċittadinanza ta’ Stat Membru.
   3.   Il-persunal issekondat kollu għandu jibqa’ taħt l-awtorità amministrattiva tal-Istat Membru, tal-istituzzjoni tal-Unjoni jew tas-SEAE, li jibagħtuh, u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u tal-persunal tar-RSUE
   Il-privileġġi, immunitajiet u garanziji oħra meħtieġa għat-tlestija u l-funzjonament bla tfixkil tal-missjoni tar-RSUE u tal-membri tal-persunal tar-RSUE għandhom jiġu miftehmin mal-parti jew partijiet ospitanti, skont il-każ. L-Istati Membri u l-Kummissjoni Ewropea għandhom jagħtu l-appoġġ kollu meħtieġ għal dan il-għan.
   Artikolu 8
   Sigurtà ta' informazzjoni klassifikata tal-UE
   Ir-RSUE u l-membri tal-iskwadra tar-RSUE għandhom jirrispettaw il-prinċipji ta' sigurtà u l-istandards minimi stabbiliti mid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (3).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li jingħata aċċess lir-RSUE għal kwalunkwe informazzjoni rilevanti.
   2.   Id-delegazzjonijiet tal-Unjoni u l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   F'konformità mal-politika tal-Unjoni dwar is-sigurtà ta' persunal skjerat barra l-Unjoni f'kapaċità operattiva taħt it-Titlu V tat-Trattat, ir-RSUE għandu jieħu l-miżuri kollha raġonevolment prattikabbli, f'konformità mal-mandat tar-RSUE u skont is-sitwazzjoni tas-sigurtà fiż-żona ġeografika ta’ responsabbiltà, għas-sigurtà tal-persunal kollu taħt l-awtorità diretta tar-RSUE, b'mod partikolari billi:

               (a)

               jistabbilixxi pjan ta' sigurtà speċifiku għall-missjoni, li jipprovdi għal miżuri ta' sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, kif ukoll l-immaniġġar ta' inċidenti ta' sigurtà, u li jipprovdi għal pjan ta' kontinġenza u pjan ta' evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b'assigurazzjoni ta' riskju għoli kif ikunu jeħtieġu l-kondizzjonijiet fiż-żona tal-missjoni;

               (c)

               jiżgura li l-membri kollha tal-iskwadra tar-RSUE li jkunu ser jiġu skjerati barra mill-Unjoni, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni;

               (d)

               jiżgura li jiġu implimentati r-rakkomandazzjonijiet miftehmin kollha, magħmula wara valutazzjonijiet regolari ta' sigurtà, u jippreżenta lill-Kunsill, lir-RGħ u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta' sigurtà fil-qafas tar-rapport intermedju u tar-rapport dwar l-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi regolarment lill-KPS u lir-RGħ rapporti orali u bil-miktub. Ir-RSUE għandu jippreżenta wkoll rapport, kif meħtieġ, lill-gruppi ta' ħidma tal-Kunsill. Għandhom jiġu ċċirkolati rapporti regolari bil-miktub permezz tan-netwerk COREU. Fuq ir-rakkomandazzjoni tal-KPS jew tar-RGħ, ir-RSUE jista’ jipprovdi rapporti lill-Kunsill għall-Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni u għandu jgħin biex jiġi żgurat li l-istrumenti kollha tal-Unjoni fuq il-post ikunu impenjati b'mod koerenti biex jinkisbu l-objettivi ta' politika tal-Unjoni. L-attivitajiet tar-RSUE għandhom jiġu kkoordinati ma' dawk tal-Kummissjoni. Ir-RSUE għandu jipprovdi aġġornamenti regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fuq il-post għandu jinżamm kollegament mill-qrib mal-Kapijiet tad-delegazzjonijiet tal-Unjoni u mal-Kapijiet tal-Missjoni tal-Istati Membri, li għandhom jagħmlu mill-aħjar li jistgħu sabiex jgħinu lir-RSUE fl-implimentazzjoni tal-mandat. Ir-RSUE, f'koordinazzjoni mill-qrib mal-Kap tad-Delegazzjoni tal-Unjoni fil-Ġeorġja, għandu jipprovdi lill-Kap tal-Missjoni ta’ Monitoraġġ tal-Unjoni Ewropea fil-Ġeorġja (EUMM Georgia) gwida politika lokali. Ir-RSUE u l-Kmandant tal-Operazzjonijiet Ċivili għall-EUMM Georgia għandhom jikkonsultaw ma' xulxin kif meħtieġ. Ir-RSUE għandu wkoll iżomm kollegament ma' atturi internazzjonali u reġjonali oħrajn fuq il-post.
   Artikolu 13
   Reviżjoni
   L-implimentazzjoni ta' din id-Deċiżjoni u l-konsistenza tagħha ma' kontributi oħrajn mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lill-Kunsill, lir-RGħ u lill-Kummissjoni rapport ta' progress sal-aħħar ta' Jannar 2012 u rapport komprensiv dwar l-implimentazzjoni tal-mandat fi tmiem il-mandat tar-RSUE.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-25 ta’ Awwissu 2011.

            Għall-Kunsill

            Il-President

         M. DOWGIELEWICZ

      (1)  ĠU L 49, 21.2.2006, p. 14.

      (2)  ĠU L 259, 27.9.2008, p. 16.

      (3)  ĠU L 141, 27.5.2011, p. 17.